text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Ballafuyee: Ko mi gomɗini kon e Alqur’aanare nden 1/2
Kuuɗol: Jan Jallo
Ko nde deftere kuuginal
Hebbiniraande taariika
Fillayee, soobeeji hawniiɗe
Kono ɓannguɗi.
Deftere huuɓanaande fittaandu sokiindu
Hebbiniraande eltirɗe
e malli welɗi.
Deftere hertiinde
nde udditantaako
si wonaa ɓernde den
e hoore goonga
e ɓalli ɗin, e wonkiiji ɗin
pittaali ooñiiɗi ɗin.
Deftere giggol
noddirnde e ngurndam e ngalu
wa si tawii a meeɗaa yi’ude ɗum
nde no ɗaɓɓite
nde ronkataa toode ɗaɓɓitugol ma
anndude ma hinde ardira e maa ñeeñal.
Deftere ɗuɗɗirannde ɓuttu e deeƴere
hinde yewte fii hare
fii cellal fii cumal giggol e malal
kañum e moƴƴere.
Deftere hebbinde sirru
hebbinde jiɓi-liɓi
wirnaniinde wela-noppi …
nde hino ɗowe haa hewtoyaa …
Deftere wuurunde
hebbiniraande ngurndam
jortinaynde ngurdam e yaakaare
okkaynde cellal yi’al e ɓamdu
e ɓamtaare wonande ɓen
aadorii ɓe no nde faltiraa non
tippirayɓe nde wano nde noddiri non
udditirande no nde foddiri non
anndi tigiri
no kalfe mayre hawnii ɗe laɗortee.
Deftere nde halfere kala
piccal kala deƴƴere kala
ko finnde ko sariya ko adunaaru.
Deftere nde hello bee
maande bee yewtere bee
konngol bee jaaboto lamnde men ɗuuɗuɗe
Deftere huuwondiral
ñawndorde fannunkoore
wiɗtorde dawriyankoore
faggorde hasborde …
taskornde taariixayankoore
Deftere … falsafayaankoore
ka rawnagol.
Firi mo waɗti e pulaar, ko : M. Tafsir SALAMBANDE
www.misiide.com


c: text/html

text:
Steve Jobs ! Mo heɗii rajo, ƴeewi tele walla internet daande ko wootere : Steve Jobs, coso Apple, maayii ! Ndaw ko haani, sibu hannde, ina famɗi mo naforaaki kuutorgal ngal ooɗoo gorko miijii, waɗti goonga : gila e ordinateeruuji ganndiraaɗi Macintosh, haa teeŋti noon e kuutoragol doombru (souris) ngol ordinateeruuji winndere kala mbattini ñemtinde, haa yettii kuutorɗe biyeteeɗe iPhone (Aayfon), iPod (Aaypod), iPad (Aaypad) …
Steve Jobs ! Mo heɗii rajo, ƴeewi tele walla internet daande ko wootere : Steve Jobs, coso Apple, maayii ! Ndaw ko haani, sibu hannde, ina famɗi mo naforaaki kuutorgal ngal ooɗoo gorko miijii, waɗti goonga : gila e ordinateeruuji ganndiraaɗi Macintosh, haa teeŋti noon e kuutoragol doombru (souris) ngol ordinateeruuji winndere kala mbattini ñemtinde, haa yettii kuutorɗe biyeteeɗe iPhone (Aayfon), iPod (Aaypod), iPad (Aaypad) …
Steve Jobs sankii ko ñalnde alarba 5 oktoobar 2011 to Palo Alto (Kaliforni to Amerik). Sabaabu nawtuɗo mo oo, ko kaaseer baggol, tawi omo yahra e duuɓi 56 fat !
Maayde Steve Jobs ko kewu mawɗo e nder winndere ndee, haa teeŋti noon wonande karalleeje kese. Barak Obama wiyi « Steve Jobs jeyanoo ko fentooɓe Ameriknaaɓe ɓurɓe mawnude ; ko o neɗɗo mo hulaano jogaade miijooji kesi ; ƴoogtiiɗo mo hulaano sikkude ina waawi waylude aduna ; jogiiɗo peelelaagal gaddanngal ɗum yettaade payndaale mum».
Steve Jobs wiyatnoo : « mi yiɗaa wonde neɗɗo ɓurɗo alɗude nder cehe » walla «huunde ɓurnde teeŋtude nde ciftortu-mi, addanoore mi suɓaade geɗe ɓurɗe himmude e nguurndam am, ko siftorde ko mi maayoowo jooni jooni ».
Yo Alla yurmo mo yaafoo mo.
Bookara Aamadu Bah

robotstxt: allowed

filter: keep


text:
H 3ɓiire FƁPM : tonngol konngol Aamadu Umar Jah, hoyreejo fedde
Mbiy-ɗen ko ñalnde alet 07 lewru Mars 1976 waktu 9 jamma to bolok maniwel, galle Suleymaani Kan, ko oon jamma, fotde yimɓe 30 tawtoraa ndeen joɗnde huuɓtidinnde ngam sosde fedde wiyateende fedde ɓamtaare pulaar e Muritani.
Hitaande 30ɓiire FƁPM : Hiirde Mbayniigu
Ñande altine 5 suwee 2006, caggal nde golle ɗe njoofi, Yiilirde Ngenndiire yuɓɓinii jonnde hakkunde mum e nelaaɓe cate ɗee, e sete FƁPS /T.P.Senegaal, e hooreeɓe cate Nuwaasoot, nde teddiniri ɓe hiraande
Hitaande 30ɓiire FƁPM : Belaa
Kala mo dañi belaa weltoo. So hawri kadi ko e belaa mo Alla welaa, joom mum summba, sajoo, leewoo. Ñalnde 03 e ñalnde 04 lewru korse 2006, Fulɓe Muritani ndañii belaa mo njiɗnoo tawi kadi ko belaa mo Alla welaa, annebi Alla
Jeewte kuftodinɗe paytuɗe e tippudi nehdi e jaŋde e heblo
- Caggal daawal compugol dowla tuugiiɗo e demokaraasi rewrude e woote toɗɗagol hooreejo leydi ɗe yimɓe fof ceedtii nuunɗal mum, walla kam njaɓi,
- Caggal kadi juɓɓingol ñalɗi ngootaagu ngenndi, e puɗɗagol artirde mooliiɓe e taccinanooɓe e kitaale 1990-1991 kam e jeewte jowitiiɗe e cafrugol ñawanɗe bonanndeeji ɓennuɗi (warhooreeji ekn…)
Naatirde hujjinaande mbayliigu tippudi nehdi e jaŋde Muritani
NAATIRDE
E nder woote cuɓagol hooreejo leydi jawtuɗo o, Sidi wul Sheek Abdallaahi huninooma, so ɓennii, maa yuɓɓin diisnondiral ngenndiyankeewal peewtungal e Jaŋde e nehdi e heblo leydi ndi. En keɓiino hollitde, e nder Fooyre Ɓamtaare t° 47, wonde pelle men ngenndiyankooje tati toppitiiɗe pinal (Ɓamtaare Pulaar, e Sooninke, e Wolof e nder Muritani), caggal nde ndiisnondiri, ndentinii e joɗnde wootere haralleeɓe pelle ɗe, e gollinooɓe e Duɗal Ɗemɗe Ngenndiije, e teelɗuɓe toppitiiɓe golle jaŋde (sukaaɓe e mawɓe), e ɗemɗiyankaagal, e ɓamtaare ɗemɗe ɗe, ɗoo e nder Nuwaasoot, ñalnde alet 7 oktoobar 2007.
Pour la réinsertion des langues nationales dans le système éducatif
INTRODUCTION :
Dans un contexte caractérisé par une plus grande démocratisation des structures de la vie publique, et au regard des promesses tenues par les candidats lors de la dernière élection présidentielle, nous, associations culturelles Pulaar, Soninké et Wolof, élaborons le présent document pour apporter notre contribution aux Etats Généraux de l’Education et à l’émergence d’une nouvelle politique linguistique orientée vers le multilinguisme et fondée sur le respect des communautés nationales, de leurs langues et de leurs cultures.
Artirde ɗemɗe ngenndiije e nder Tippudi Nehdi e Jaŋde
Naatirde
E fawaade e ngonka hannde ɓurka tuugaade e demokarasi, yanti heen podooje birgatnooɓe lefol gardagol leydi; pelle pine Pulaar, Sooninke e Wolof ina peññina ballal mumen feewde e wiɗtooji jogorɗi waɗde jowitiiɗi e nehdi e jaŋde e dawrugol kesol wonande ɗemɗe ngenndiije tawa eɗe kuutoree e dow kormagol leƴƴi men, ɗemɗe men e pine men.
So en teskiima wonde leyɗeele goɗɗe ina kuutoroo humpito men ko fayti e jaŋde ɗemɗe ngenndiije wonande duɗe leslese hakkunde 1982 e 1999, ina haani ardiiɓe leydi ndi njuurnitoo ngoon ɗoon humpito ngam naattinde ɗum e tippudi nehdi e jaŋde ndi.
Sit CRIDEM, wayliima
Sit internet lolluɗo ɗo e Muritani, biyeteeɗo CRIDEM, wayliima wontii duƴƴorde Muritani «ngam yahdude e soklaaji e jojjanɗe yonta keso» : ko ɗum woni ko ardiiɓe sit o kaali, ñalnde alet 29 mars 2008.
Ndeen, o ɓurnoo dartoraade ko kabrude : alaa kewata e leydi he tawa o bayyinaani ɗum ; alaa ko jaayɗe binndaaɗe kaalata,
Aimé Césaire deƴƴii
Yo Alla yurmo mo, yaafoo mo. Emee Seseer (Aimé Césair), jontidiiɗo Sengoor, sehil Sengoor, sankiima ñalnde 17 abriil 2008. O sankii ko to duunde wiyeteende Martinik (Martinique). Duunde Martinik fof noon e wonde to Amerik worgo, jeyaa ko e leydi Farayse. Emee Seseer sosi ko wiyetee « négritude », hono no paamirten, «ɓalewaagal », woni ngonka neɗɗo ɓaleejo. O sankorii ko duuɓi 54. O wonii meer wuro wiyeteengo Fort-de-France duuɓi 56. O jibinaa ko wuro wiyeteengo Basse-Pointe ñalnde 25 suwee 1913, woni hitaande ko adii wolde adunankoore adannde, anndiraande 14-18.
Hol ko woni parlemaa e Komin ?
Leydi men ina huccani ko ɓooyaani woote meeruuji e depteeji. Fooyre Ɓamtaare ina yiɗi addude heen ballal mum e rewrude e ngooɗo hello.
Hol ko firti parlemaa (parlement). E nder Murtani Parlemaa waɗi ko cuuɗi ɗiɗi : ɗiin ngoni Asambele ngenndi kam e Senaa. Ko yimɓe fof toɗɗotoo Asambele (suffrage universel direct) kono ko konseyeeji kominaaji toɗɗotoo senaateeruuji.
Palee palee ownooɓe nder Nuwaasoot
Dogdu e nder juuɗe ñaawooje, maa laamu
Doggol e nder juuɗe laamu ko wayno kasoŋ maa walla ñaawirɗe e nder Moritani wonaa gadanol; sibu hay gooto yejjitaani yimɓe "islaamist" en nde njagga noo ɗo e dumunna ɓennuɗo e sahaa laamu mawuya nde.Ko e ñalawma naange e hoyre gooto e maɓɓe, dognaa e nder "pirisoŋ" mawɗo to.Ko arnooɓe juuraade mo ɓe, yantude e maalde waɗdaande e gollotooɓe e nder to, sibu nde o dogata nde ,
Anndinoore coñce e ñeeñal
Coñce e ñeeñal leñol ngoni denndaangal gannditirɗe leñol, ko ɗe maande e maantorɗe, paarnorɗe , e beltorɗe leñol maa renndo jiidungo aadaaji e goowaaɗi e tawaaɗi. Conce e ñeeñal leñol coomi ko denndaangal kebtinirɗe keeriiɗi kala dental maa renndo jiidungo ɗemngal, dimɗanngal hoore mum, guurdungal e nokku gooto maa falnde wootere..
Kala mo haali coñce e ñeenal leñol, ma ciforo heen leñol ngol, etee kala mo haali leñol toɗɗii ko demngal. Ndeke dottude keerol hakkunde conce,


text:
Gurel amen e njimaandi Koloñaal
Gurel amen hoɗnoo ko e duuɗe e caaɗli, yor-yor tule ceene, ɗo ceeweele toɓatnoo mbaɗa beeli beeli, ɗo cayle e ciluweeje leewotonoo, ɓireteeɗi kuuna kayoo, njaabondira e gooleeje, caaɗli gese niiloo higgu, duule ndunngu cummba moosa, njalda e aynaaɓe, remooɓe e sippooɓe ngartida e dogtooji … Ndeen ko mu suka mi heewaani sokla, so wonaa mi ɓadoo baaba nde naange daaydaayni waɗi mbuuɗu, moolii e tule hirnaange, mbatooje ɗakkii, doombi corsorti, gedde nduuɓani luurooji, ndiwri toŋŋinii e dow leɗɗe, jamma wona e yiiwaade, koode ñaara e asamaan.
Ganndal koode : satonaange
Duuɓi capanɗe jeeɗiɗi e jeegom hannde annduɓe koode njanngini yimɓe wonde satonaange (le système solaire) jogii ko tagopeeje (planètes) jeenay : tuggi ɓurnde ɓallaade Naange haa ɓurnde woɗɗude Naange ko Merkiir, Wenis, Leydi, Marse, Jipiteer, Satirne, Iranis, Neptin, Piliton. Paamen wonde Naange ko hoodere. Taagopeeje ɗe taarotoo ko Naange, keɓa e mum nguleeki e fooyre.
Abdul Bookara Kan
Abdul Bookar Aali Dunndu Segele, ganndiraaɗo Abdul Bookar Kan, ɓurɗo lollirde Abdul Bookar mo Daabiya, jibinaa ko e nder Boosoya, e wuro Daabiya, hedde 1830-1835. Abdul Bookar ko ɓiy Bookar Aali Dunndu Segele, ko o taanum Aali Segele, hono gooto e jaagorɗe Fuuta, e yonta Almaami Abdul Kadeer. Aali Dunndu ina jeyanoo e suɓotooɓe Almaami Fuuta, saanga laamu Almameeɓe. Yumma makko wiyetee ko Jeynaba Kan, iwdi Almaami Biraan Ibraa, to Mbummba.
Ardorde jaayɗe Muritani
Ardorde Jaayɗe* Toownde (Haute autorité de la presse et de l'audioɓisuel) yaltinii bayyinaango ina hollita heen wonde leydi Mauritani waɗii taaɓal teskinngal to bannge demokaraasi caggal wooteeji battindiiɗi ɗi, wooteeji laaɓtuɗi, bellitiiɗi.
E wiyde bayyinaango ngo, ɗum ina feeñi e nguurndam jaayɗe ɗe,
“Ñalɗi na njiiloo leƴƴi ina ngadondira fayde e toowal” (Yero Dooro Jallo)
Taƴre konngol Musiɗɗo Yero Dooro Jallo Hooreejo Fedde Ɓamtoore Pulaar e Senegaal huccitinnoo e tawtoranooɓe batu Mooɓondiral 3ɓu fedde Ɓamtaare Pulaar e Muritani njooɗinoongu e nuwaasoot e hitaande 1985. Konngol ngol ina hollita nafoore jaŋde ɗemɗe Afirik...
- Banndiraaɓe rewɓe e worɓe,
- Jagge laamu tedduɓe e hoohooɓe tedduɓe,
Holi Yero Dooro Jallo
E oo subaka dewo, 05 lewru mbooy hitaande 2006, fulɓe mbaasii sagata mo ndewaani ñamaande. Fulɓe mbaasii ko weeɓaani heɓtude. Fulbe mbaasii ɗo lekki maamaawi, mawki, ɓesnoowi, ki ɓesnoore mum siilataa, teelnooki e nder yolnde jeereende. Fulɓe kordaama ɗo weendu mawndu, ɓuuɓndu, deeƴndu wonnoondu faabu e daɗdorde lohbe e ɗomɗube e nder yolnde mawnde nde keeri ngalaa, jaaynde woodaani : "So lekki mawki yanii, colli keewɗi mbeemat".
Hitaande 30ɓiire FƁPM : Seppo cosaan
Kewu o udditiri ko seppo cosaan : cate Nuwaasoot e huunde e cate nder leydi. Denndaangal pinal fulɓe e faggo mum en hollitaama ɗo : gila e koltu maɓɓe (comci e cuɗaari),
DOOSƊE FEDDE ƁAMTAARE PULAAR E MURITANI
NGARDIINDI :
Naamne sappo ngam anndude ko woni Etaa siwil
Etaa siwil ko denndaangal kaayitaaji ɗi ɓiyleydiyanke hatojini e jogaade mgam haa waawa anndeede seerndee e heddiiɓe, waawa kadi huutoraade ɗi e fiyakuuji ndenndaanndi : ɗum woni kaayitaaji ɓurɗi lollirde kaayit juddu, kaayit dewgal walla cergal e kaayit cankagol. Keɓgol ɗiin kaayitaaji noon ina jeyaa e ngoƴa yoga e ɓiɓɓe leydi ndi, sabu saɗtande noon ɓeen e waasde newaade laabi keɓirɗi ɗiin kaayitaaji. Ɗeen caɗeele ina mbaawi tonngaade e sababuuji ɗiɗi :
1. Ŋakkere pinal ɓesngu ngu, waasde ummanaade keɓgol heen kaayit fof e sahaa mum sabu waasde faamde hol ko etaa-siɓil nafata.
OMVS ina felliti waɗde taaɓal
Gila hanki, 31 mars 2008, wiɗtooɓe (annduɓe) ummoriiɓe e janngirɗe toowɗe (iniwersiteeji) leyɗe jeyaaɗe e Fedde Peewnugol Maayo Senegaal (OMƁS) nana ndenti e batu mawngu ngam yuurnitaade kuccam fedde nde. Ina jeyaa e payndaale nguuɗoo batu renndinngu annduɓe ummoriiɓe ɗum noon, Mali, Gine, Muritani e Senegaal,
Asakal ko soccude ɓerɗe e laɓɓinde jawdi
Asakal woni salndu tataɓiiru e calɗi lislaam joyi ɗi, cagal gooŋɗinde Alla e nelaaɗo mum, e darnude juulde. Alla toowɗo o wiyi nelaaɗo Muhamad (JKW) : "ƴettu e jawɗeele maɓɓe ɗe sadak (asakal) laaɓniraaɓe, ɓeydiraa ɓe ɗum" . Ko ɗum addani Nelaaɗo (J.KW) wiyde : "jawdi ustortaako sabu sadak (walla asakal)".
O wiyi kadi "sadak ene ñifa tikkere Alla, ene duñta maayde soofnde", Sadak ko ko njarliti-ɗaa, njaltin-ɗaa e jawdi maaɗa, asakal noon ko ko foti itteede e jawɗeele alduɓe, faytinee e waasɓe, e roofolɓe, e jom caɗeele en, e kala ko ene walla nguurndam renndo no yuɓɓiri.
Faabu Pulaagu : Asakal
Ɗumɗoo ko miijo Musiɗɗo men Maymuuna Caam, muritaninaajo, Hooreejo Fedde Pulaagu Hakkunde Leyɗeele ("Association Peule Internationale"), gonɗo hannde to Paris, laamorgo leydi Farayse. Ko toon o sakkani NGOOƊOO miijo ngo denndaangal winndere Pulaagu e ko wonaa ɗum tan, e nder winndannde makko e ɗemngal farayse, hono "Le secours Peul". "Miijo ngo arani mi tan ko nde teskii mi wonde e nder Fulɓe teemedere fof, ko ɓuri capanɗe njeenayo heen (90 %) ko juulɓe, te asakal, hono salndu tataɓuru Lislaam,


text:
Ngam ɓeydude kisal yimɓe ɓe e faabaade joom motooji en sarwiis Miin ina tottira karte giriis tawii yoɓetaake hay mbuuɗu.
Ahmadu Tijjaani Gise gooto e gollotooɓe e ngal ɗoo gollorgal o wi’i: « Gila ñalnde 01 suyeŋ 2017 haa timma lebbi 6 kala moto mo ponooji ɗiɗi yoɓataa hay mbuuɗu ngam heɓde karte giriis. Toɓɓere ɓurnde teeŋtude heen ko waɗde feere haa no motooji ɗi no ngannditiraa. Sabu ina heewi aksidaaji baɗooji joomum feroo neɗɗo doga roŋka yiyteede. Walla joom moto wirtoo neɗɗo ina jogii saak joom diftoo yahda heen. Ko ɗuum saabii ardiiɓe diiwaan o, sanndarmori kamɓe kala ɓe ndarii ngam waɗde feere haa mo woni kala heɓa palak e tonngoode mum. Eɗen nganndi ina yoɓetenoo kono e hannde o ko ɗuum woni eeraango kala noon mo waɗaani haa happu o timmii moto maa heɓtete».
Bookar sek Lewlewal Maatam


text:
Jaɓɓorgo Pese Pinal
Pesol: pinal
Hinnde Hinndu e Ammbasaad Farayse
Ammbasaad Farayse nder Muritani rokki Hinndu Mintu Ayniina, maande manoore toownde (galaŋ) ñalnde 19 kawle (oktoobar) 2017 heedde 19w00 to galle Ammbasaad Farayse e...
Duɗal Buuɗal Yurmeende e Yeewtere Ngaynaaka
Duɗal Buuɗal Yurmeende yuɓɓinii yeewtere pinal fattamlamre ñalnde 29 seeɗto 2017 to PK 8 e gardagol Saalif Soh. Wonaa ngolɗoo laawol woni gadanol duɗal...
Hiirde Pinal Catal Kayhayɗi
Ñalnde talaata 23 mee, hiirde pulaar mawnde waɗii Kayhayɗi to galle sukaaɓe. Yuɓɓini hiirde ndee ko dental duɗe janngooɓe Pulaar e ballondiral Catal Fedde...
Hiirde Catal F.Ɓ.P.M. Nuwaadibu, ñalnde 06 mee 2017
Ñalnde Aset 06 mee 2017, catal Nuwaadibu fedde Ɓamtaare pulaar e Muritani yuɓɓinii hiirde pinal mawnde, nder Nuwaadibu, tawi fayndaare mum ko ummanaade mahde...
KAALDEN GOONGA : “tuubakiri ari ko bonnude diine men e aada...
Won meeɗo wiyde “tuubakiri ari ko bonnude diine men e aada men.” Ɗum waɗi jeddi, o rokki yeru karte, ɗo pijoowo ɗum nanata noddinaandu...
KAALDEN GOONGA : « So Fuuta innaama… »
"Fuuta, so a innaama, ƴiiƴam lalla e ɓernde am, miijooji muusɗi koɗoo mi. Mi haamtoo, mi saɓɓitoo, mi miijoo hanki maa mo mi tawaaka....


text:
« Sheex » Suleymaani Baal waynondiri e ceerno mum. Omo jogii noon anniya, anniya gooto tan woni e makko : taƴde ɓoggi e daaɗe Fuutankooɓe.
Nde o ummii Maal, hade makko arde haa Boode, o saaŋoyi Baylaa Pereejo Soh, oon ko Pullo Jaawo. Ɓe njanngidiino to Duɗal Piir Sañakuur. Baylaa Pereejo jaggi mo ɗoon balɗe tati, ɓe njeewtidi.
Caggal ɗum Suleymaani Baal ari haa e Boode, e enndu yumma e duhol baaba. O jooɗii haa o fooftii, o yiydi e yiɗɓe, e sehilaaɓe ɓe, e banndiraaɓe ɓe. E kala ko o waɗatnoo, o idii waɗde ko ñaagunde Alla, o waɗi e maayo ngo, o wiyi omo usta tooke ɗe. Oon sahaa ko ndunngu, maayo ngo wali e nder kolangal ngal fof. So tawii a jabbii, a aawii heen gawri, gawri ndi fuɗii, so a ñaamii, hakkille maa wonata ko e diine Lislaam.
« Sheex » Suleymaani Baal ko « waliyyu« , ko o ganndo, etee kala ko o ñaagii Alla, o jaɓante. E oon sahaa, o felliti noddude ɓiɓɓe soknaaɓe Fuuta, mbele ma ɓe taƴ ɓoggi gonɗi e daaɗe maɓɓe ɗi. O noddi ɓe kamɓe fof yo ɓe kawroy to galle Alfaa Amar Saydu Yero Buso, to Hoore Foonde. Ndeen kamɓe fof ɓe kawrii ɗo Hoore Foonde ɗo, ene jooɗii Elimaan Buubakar Bun Huley to Dimat, Abderahmaan Sal to Jannde, Saydu Aljumaa to Halwaar, Abdu Kariimu Jaawanndo to Seeno Paalel, Almaami Abdul Qaadiri to Appe, aɓe njoni, eɓe keewi, ɓe limotaako. Suleymaani Baal ina anniyii haalande ɓe ko haaldunoo e Baylaa Pereejo Soh.
Suleymaani Baal ƴefti konngol, o wiyi :
« Onon banndiraaɓe am, onon yiɗɓe am, Fuutankooɓe, gooto e mon fof yo heɗto hatte ! Mbeɗe haala, ko kaalat-mi ko eto-ɗon ɗum faamde. So on paamii, mbele maa naftu en ! En tohii, en lorlii, gooto fof ko dimo Alla e daande mum ! Deeniyankooɓe nana ngardii en, ina piya, ina tonnga, ina ñallina e naange. Nay maɓɓe njooɗotaako, bey maɓɓe njooɗotaako, baali maɓɓe njooɗotaako ! Alla jey maa, kamɓe ne ɓe mbaɗtan maa heen goɗɗum. So ɓe tinii joom suudu maa ina siŋkii, ina yooɗi, ɓe mbiya a haandaani heen, a fotaani dañde oon ɗoon debbo, ɓe nawa mo galle maɓɓe. Ɓe tawa ndimaangu maa ko njarlu mbaawtungu, tawa ko njarlu ɓasaangu, walla tawa ko ndimaangu puuɗaangu, ɓe ƴetta, ɓe payna galle maɓɓe, ɓe mbiya aan a haandaani e jogaade nguu ndimaangu. Kala ko moƴƴi ko e koye maɓɓe ɓe kaandini. Etee kala ko ɓe mbaawi waɗde ma, mbiyataa tan ko yo Alla ñaaw, alaa fof ɗo ngullitto-ɗaa, mbiyataa tan ko yo Alla ñaaw, alaa mo kalmota-ɗaa ! Eɗen njiya ɗeen mette, Hormankooɓe ne nana keedti dow, hitaande fof eɓe ngara, eɓe naamnoo en muudo Horma. So toɓii, so toɓaani, so ilii, so ilaani, ko ɓe arooɓe tan. Tee azakkaat » jeyi ɗum ko miskineeɓe, kamɓe ɓe ngonaa miskineeɓe. Ɗum noon, pelliten ! Pelliten kaɓe-ɗen, taƴen ɓoggi e daaɗe men! Neɗɗo maayata tan ko laawol gootol ! Etee so en maayii, Alla jaggirtaa en ɗum, etee, eɗen njogii doole ko eɗen kaɓtoroo ɓe. »
Ɓe mbiyi :
– « Hol ɗeen doole ? »
– « Innde Alla… oɗon njawi ɗuum ? »
Ɓe mbiyi mo : « Alaa ! »
Oon sahaa, nde tawnoo Deeniyankooɓe ina ngardii, ina cañii, ɓe mbiyi mo :
– « Sheex » Suleymaani Baal, amin njaɓa kono e geɗel noon, so tawii min ndañii damal, ko aan laamotoo ! »
– « Onon ɓe njanngiɗ-mi ɓe to Duɗal Piir Sañukuur, hoto njejjitee « sirru » mo Ceerno men Seriñ « Ƴaal » Amar Faal haalannoo gooto e men fof. O wiyiino-mi, ma mi tampan diine, kono mi laamotaako ! »
– Ɓe mbiyi mo : « Ko goonga, ɗum noon min njaɓii ! »
E oon sahaa aadiyankaagal ene woodi, ndimaagu ina heddii ! Heen gooto fof garɗo, won heɗdiiɓe caggal mum, nde o hooti, o yiyondiri e ɓeen, ɓe nanondiri.
Ɓe idii fof ko ƴeftude laawol, eɓe ƴeewoya Satigi Suley Njaay Mawɗo (laamɗo Deeniyankooɓe e oon sahaa.
Aamadu Umaar Jah


text:
So eɗen ciftora, ɗi kelanoo ko e hitaande 2009, caggal kuudetaa 6 ut 2008. Gila ndeen ko boowal tan wonnoo ɗoon, yimɓe fof ina naamnoo hol ko ngal jogori waɗteede ? Jooni, laaɓii; ngal yeeyaama. Hade maggal yeeyeede ngal feccitaa ko e lowe jeetati. Ko ɓeeɗoo coodti ngal :
- Sosiyetee biyeteeɗo Hel Ghadda heɓii heen lowe tati (3)
- Sosiyetee biyeteeɗo Azizi wul el Mamy heɓii heen lowre (1)
- Sosiyetee jokkiiɗo e SNIM heɓii heen lowe ɗiɗi (2)
- Banke Dowrowo Muritani (Banke sentaraal) : lowe ɗiɗi (2)
Boowal ngal fof yeeyaa ko fotde miliyaaruuji 5 e 635 miliyoŋ ugiyya.
Ɓeto bertalle lowe ɗe ko nii ciforii : lowre 1 : 1.400 m² ; lowre 2 : 1.000 m² ; lowre 3 : 1.000 m²; lowre 4 :1.449 m² ; lowre 5 :1.276 m² ; lowre 6 : 1.000 m² ; lowre 7 : 1.000 m² ; lowre 8 : 1.350 m². Fof hawri 9475 m². So en kiisiima, m² kala yeeyaa ko 594 722,9551 mbuuɗu.
Wonande ɓe paamaani, nokku o hucciti ko e Afarko, juutiri bannge hirnaange haa yettii jehre kapitaal. O jeyanoo ko e leegal A (iloo A), heedi mo bannge rewo ko laawol Gamaal Abdel Naseer, bannge fuɗnaange makko ko laawol Mammadu Konaate (tiindingol kaŋ garde), bannge hirnaange ko laawol Charles de Gaulle (jehre), bannge worgo ko koɗorɗe iloo A.
Sodɓe ɓe poti mahde e makko tan ko gollorɗe (birooji) walla jippinirɗi (otel), maa nokkuuji njulaagu e sarwisaaji. Ɗum firti ko nokku o hoɗetaake.
So leelii, soodɓe ɓe ina poti fuɗɗaade mahngo mum en ɗo e lebbi 12, ɓe ngortoo ɗoon e duuɓi tati. Kala mo ɗooftaaki ɗee laje, lowre mum heɓtete.
Hay mahdi ndii no foti siforaade ko ko dottaa:
Wonande lowe 1, 4, 5 et 8, ko famɗi fof ina poti waɗde etasuuji 5, jiidaa e mahdi les ndi (woni R+5 ko famɗi fof);
Wonande lowe 2, 3, 6 et 7 ko famɗi fof R+7 (etasuuji jeeɗiɗi e mahdi les). Heen nokku kala ina foti waɗde ɗo otooji ngaarata “nder leydi”.
Joom mum en ɓee noon ina njogii hakke yeeytude ko coodi ko, mo mbelaa kala, jeyaaɗo e leydi he walla mo jeyaaka heen.


text:
Tagegol Baaba Aadama ko nii siforii : fawaade e no Diine Lislaam wiyiri ɗum e tuugnaade e ganndo lislaamiyaŋke gooto ina wiyee Saalabi e deftere mum, ɗo wiyi : “nde Alla yiɗi tagde Aadama ndee, o wahyii leydi, o wiyi ɗum : mbiɗo yiɗi tagde duumotooɓe e dow maa. Ina e ɓeen dewoowo mi, ina e ɓeen kadi goofoowo mi. oon mo rewi mi, mi naatna-ɗum Aljanna, oon mo woofi-mi, mi naatna ɗum jeynge.”
Caggal ɗuum Alla neli Jibiriil (MJKM) wiyi ɗum : “yah to leydi too, nokkanaa-mi heen.” Nde Jibiriil jippii e leydi woni e nokkude heen, leydi ndii woondi wiyi : “mi woondirii teddungal Alla nelɗo ma OO, hoto ƴettu hay huunde e am, ngam ɗum wontanta ko jaynge mawnge e tampere.” Ndeen Jibiriil nanii ɗuum, o ƴettaani hay huunde e leydi ndii, o ruttii to joomiraaɗo jom baawɗe OO, o wiyi ɗum : “leydi ndii woondirii ma, wiyi hoto mi ƴettu hay huunde e mum.”
Caggal ɗuum kadi, Alla neli Maleyka goɗɗo ina wiyee Miikayiilu o wiyi ɗum : “yah to leydi nokkanaa-mi heen ngaddanaa-mi.” Ndeen o yettiima leydi, ndi woondiri Alla, hono no ndi woondirnoo nde Jibiriil nde tellii ndee, ndi wiyi mo : “hoto mem am.” Miikayiilu kañum ne ruttii hay huunde ƴettaani to leydi too. Nde o ruttiti to joomiraaɗo jom baawɗe OO, o haalani ɗum hono ko Jibiriil haalnoo koo.
Tataɓol ngol, Alla neli Maleyka goɗɗo ina wiyee Asrayiil. Oon ne, yahi to leydi too ko leelaani, nde o yettii to leydi too, o yiɗi nokkude, leydi kadi woondi hono no woondiratnoo Maleykaaji ɗiɗi gadinooɗi ɗii nii. Asraayiil wiyi : “leydi, miin mi nanii ko kaal-ɗaa koo, kono yamiroore Alla ndee, ɓuri tiiɗde mi e woondoore maa ndee.” O yahi, o nokki e banngeeji nay leydi ndii kala, o nokki dow o nokki les, o adii nokkude ko leydi ɓaleeri, o nokki e leydi ndaneeri, o nokki e leydi mboɗeeri, o nokki e leydi cooyri, o nokki e leydi ooldi. Nde o ƴettuno ɗeeɗoo geɗe fof, o addani ɗum joomiraaɗo jom baawɗe OO. Ko refti heen, joomiraaɗo wiyi mo kaŋko Maleyka oo : “nde njetti-ɗaa to leydi, leydi ndii woondiri mi, ko haɗnoo maa waɗde no Maleykaaji gadinooɗi ɗii nii ?” Maleyka oo jaabii wiyi mo : “mi hollii leydi ndii wonde, yamiroore maa ndee ɓuri tiiɗde mi, e woondoore mayri.” Alla wiyi : “yah, mi waɗii ma hannde toppitiiɗo maayde, kala fittaandu ko aan artirta ɗum, ɗo am ɗoo.” Ko ndeen Maleyka gartiroowo pittaali meeɗi waɗeede, kono ko adii ɗuum, hay huunde woodaani. Caggal ɗum, nde Maleyka oo nokkunoo e leydi ndee, o yahi, leydi ndii woyii ngam ko ustii e mum koo. Alla toowɗo oo wahyii leydi ndii wiyi ɗum : “ko ittu-mi e maa koo, maa mi artir ɗum e maa.” Ko ɗum tagi Alla toowɗo OO wiyi : “ko e mayri min tagi on, ko e mayri min nduttata on, ko e mayri min njaltinta on laawol goɗngol.”
Caggal ɗeeɗoo geɗe jangtaaɗe, Alla toowɗo oo yamiri Asraayiil yo o yah, o joɗɗinoya nokkanɗe leydi ɗee to damal Aljannaaji, ndeen o joɗɗinii ɗum to damal Aljannaaji, Alla yamiri Maleyka gooto ina wiyee Redwaan (oon woni Maleyka kalfinaaɗo coktirɗe Aljannaaji) O wiyi oon yo jiiɓ e nokkanɗe leydi ɗee, o jiiɓra ɗum ndiyam keelelam, caggal ɗuum, oon jiiɓiri ɗum ndiyam keelalam.
Ko ndeen Alla yamiri Jibiriil yo yah to nokkannde leydi ndaneeri too ngam ndeen ɗoon nokkannde ummii ko e ɓernde leydi, ko e mayre kadi Annabaaɓe tagaa.
So ɗum ɓennii, o renndini nokkanɗe leydi ɗe e ndiyam, o jiiɓi ɗum ha wonti ɓakkere, o waɗi ɗum lonngere, caggal ɗuum Alla wiyi yo o joɗɗin ɗoon. Caggal ɗum morlere ɓakkere ndee jooɗii ɗoon duuɓi capanɗe nay, haa ɗum wonti morlere rentunde tigirigi, ɗum jooɗtii ɗoon kadi duuɓi capanɗe nay goɗɗi, ɗum laatii no ɓakkere loonde nii.
Caggal ɗuum ndeen lonngere mahiraa no loonde haa wonti no ɓiyɗo takaɓɓe. Refti heen ɗum joɗɗinaa to laawol Maleyka potɗo ŋabbinde ɗum to joomiraaɗo jom baawɗe OO. Ɗum jooɗii ɗoon kadi duuɓi capanɗe nay goɗɗi. Ko ɗum tagi Alla wiyi : “mbele araani e neɗɗo tuma nde woni e nder aduna etee laataaki ina woni huunde siftoraande” ɗum ko neɗɗo oo nde woni ɓakkere ndee jooɗiima ko juuti ina yejjitaa. Ɗum woni ko to simoore neɗɗaŋke, kaawise1. Ibnu Abbaas (MAWM) wiyi “hiina” oo ko capanɗe nay hitaande.
Hono Saalabi wiyi : “Alla Toowɗo OO nde jiiɓi ɓakkere Aadama (MJKM) ndee, ruulde toɓi heen ngoƴaaji e sunaare duuɓi cappanɗe nay , caggal ɗum kadi, toɓi mbelemmaaji e weytaare hitaande wootere.” Ko ɗum wattindii, ngoƴaaji walla soklaaji ɓuri weytaare heewde, sunaare kadi ɓuri mbelemmaaji heewde.
Caggal ɗumɗoon Alla toowɗo OO teeŋtinii goodal mum. E oon tuma njuuteendi darnde Aadama ko diraaje capanɗe jeegom. Alla loowi e nder makko teemedde tati e capanɗe jeegom ɗaɗol e teemedde ɗiɗi e capanɗe tergal, e sappo e ɗiɗi jokkorde, e nder hoore ndee ina heen palanteeji jeeɗiɗi, o waɗani mo juuɗe ɗiɗi e koyɗe ɗiɗi e ko wonaa ɗeen geɗe tan. Ko hono nii o timminiri tagoore Aadama, barke woodani Alla ɓurɗo moƴƴude. Hono Abii Muusaa Asrawi (MAWM) wiyi : “nde Alla tagi farji Aadama ndee o wiyi ɗum : ɗumɗoo ko hoolaare am hoto waɗ ɗum so wonaa to foti wonnde walla ɗo jojji.”
Hono Ibnu Abbaas (MAWM) wiyi : “Alla tagi geɗe tati e juuɗe mum : ko adii fof, Alla toowɗo OO tagii Aadama e juuɗe mum. Geɗal ɗiɗmal ngal, O tagii lekki ina wiyee ɗuubi e ɗemngal Arab ngal. Geɗal tataɓal ngal ko Alluwal ina winndaa heen Tawraata. To batte junngo ngoo noon firti ko kattanɗe Alla. kono kala ko Alla sokli wiyata tan ko won ! Ɗum wona.” Caggal ɗeeɗoo geɗe jangtaaɗe fof, nde yahi haa Aadama, (MJKM) laatii no loonde nii. Ko ndeen Ibliis kuɗaaɗo oo wirtii mo fiyi junngo mum e dow reedu Aadama. Ko ngaal piggal laatii woni wuddu neɗɗo nduu. Wuddu ko maande piggal ibliis e dow reedu Aadama. O fiyiri reedu Aadama nduu ko haa annda ko soomii heen, nde o annduno ko terɗe ngoni heen, o naati e nder reedu Aadama o woni e yiilaade e nder heen, alaa fof ɗo o yettaaki e nder ɓalndu nduu, nder e boowal fof, so wonaa ɓernde ndee, ɗum ko Alla haɗi mo yettaade ɗoon, ngam ɗum ko galle Alla. Ko ɗum tagi wiyaa seyɗaane yahrata e nder ɓalndu ko no ƴiiƴam dograta e nder ɗaɗi nii.
So ɗum ɓennii, nde Alla yiɗi loowde e Aadama fittaandu ndee, o yamiri fittaandu yo naatir to hoore too. Caggal ɗuum, fittandu fanndii ko juuti, ndu wiyi : “joom am, hol to naatirat-mi e ndee niɓɓere ?” Alla ƴellitiiɗo OO noddi fittaandu laabi tati, o wiyi ɗum : “ma a naatir heen alaa e sago, njaltiraa heen alaa e sago”; ɗum firti ko ma a naatirii heen e ɗooftaare njaltiraa heen e ɗooftaare. Caggal ɗum Alla wahyii ndu fayde heen. Caggal ɗum ndu naati e nder Aadama, ndu naati e nder ngaanndi ndii. Alla wiyi : “fittaandu so a yiyii a naatirii alaa e sago, ko ko njas njasin-ɗaa koo. Ndeen fittaandu naatii nder ngaandi, ndu yiiliima e nder heen teemedere hitaande, caggal ɗum Alla jippini gite e yeeso makko o feerti gite ɗee o yiytii hoore makko e ɓanndu makko ina wayi no ɓakkere loonde laaltaande nii.
E nanallaaji, ndeen Aadama yettii Alla, Alla wiyi : “ko ɗum waɗi haa tagmaa-mi.” Caggal ɗumɗoon fittaandu tellii e nder ɓernde Aadama, tellii kadi e ceeble juuɗe makko, ɗum wattindii, Aadama ina ƴeewa fittaandu no yahrata , ndu ummoo ɗoo, ndu faya too. Kala nde ndu ummii e tergal, ndu faya e tergal goɗngal, wattindii kadi, kala tergal ɗo fittaandu ɓenni, ngaal tergal waɗa ƴiyal, waɗa teewu, ndeen ndu yettiima koppi Aadama, o waɗti etaade daraade, nde koyɗe mbaawnoo daraade. Ko ɗum tagi Alla toowɗo OO wiyi : “neɗɗo tagaama no goolyel” simoore Annabaaɓe, kaawise37. Nde yahi haa fittaandu huuɓtidini denndaangal terɗe ɓalndu, Aadama ummii darii ina diila ina daala, ina wuuroo, ina dartoo. Ɗumɗoo kadi ko nii timmiri e Aadama e sakkitinoore Alla ko kañum woni guurɗo guurnoowo ƴiye.
Hono biyateeɗo Haafis Ismaayiila Sadi wiyi : “mi janngii deftere “Innjiila” taw-mi geɗe keewɗe ina heen ko wayi no lime waktuuji, ñalɗi e nder hakkunde 24 waktu, ɗum woni balɗe ɗiɗi ɓiy Aadama ina foofa heen laabi capanɗe tati ujunere e teemedde ɗiɗi e capanɗe joy (32 500), kala waktu neɗɗo ina foofa heen laabi 1 250, e teskuyaaji ɗumɗoon ko ɗum huunde haawniinde sanne.”
Hono biyeteeɗo Asiis wiyi : “fittaandu naati e nder ɓalndu Aadama ko ñalnde Aljumaa, ndu heƴi e nder heen ko e nder waktuuji jeeɗiɗi.”
Caggal ɗuum Alla toowɗo OO, ɓoorni Aadama wutte ko ñalnde Aljumaa, wutte bayɗo no haako ñebbe, koyɗo. Alla fawi e dow hoore makko kadi laafa mbayka no tenngaade nii. Kaan ɗoon laafa ko kaŋŋe, e ka ŋeñaa haa ka yooɗi, ka jalbirta ko no caafal naange nii. Caggal ɗumɗoon o tottaa feggere teddungal, Alla waɗi mo e nder falnde mbelemmaaji, o ɓoorni mo kadi tuuba mbayba no haako ñebbe, koyba, o feeñnini e tiinde makko annoore ɓurnde yooɗde e nder aduna ina nanndidinee e annoore makko ndee, hono no annoore Mohammed mo jam e kisal ngoni e mum oo.
Caggal ɗuum Alla yamiri yo Maleyka gooto roondo mo e dow walabo mum, yiilna mo e nder asamaanuuji jeeɗiɗi ɗii kala. Ndeen oon yiilnii mo e nder asamanuuji ɗii, haa ɗi kawri, Maleyka goɗɗo kadi roondii mo, wanngodii e makko duuɓi teemedere, haa o yiyi kaawisaaji gonɗi e nder asamanuuji ɗii kala. Caggal ɗuum, Alla sompani mo daŋkel ina wiyee minbara kaŋŋe. Ko ndeen o holli Aadama inɗe ɗee kala, hono no Alla wiyiri : “anndinii Aadama inɗe kala” simoore nagge, kaawise 31. Nde ɗum ɓenni, Aadama jooɗii e dow min-bara kaŋŋe, walla mbiyen daŋkel kaŋŋe, caggal ɗum Aadama ummii darii e dow minbara hee ina jogii e junngo mum sawru ina haayaa kaŋŋe. Oon ñalnde ko ñalnde Aljumaa, nde Alla darni mo e dow minbara hee, renndinani mo denndaangal Maleykaaji, Aadama salmini Maleykaaji ɗii wiyi : “yo jam e kisal e yurmeende Alla e barke mum ngon e mon”. kañji ne ɗi njaabi ɗi mbiyi mo “yo jam e kisal e yurmeende Alla e barke mum ngon e maa.” Alla heɓɓiti wiyi : “eehey maa Aadama ! Nduuɗoo salminaandu woni salminaandu maa, aan e ɓiɓɓe maa e ngeñgu maa kala, ɗoo haa ñalnde darnga.”
Caggal ɗum Aadama darii e minbara jamaa mum ina yewta o wiyi : “jettooɗe ngoodani Alla.” Ngolɗoo konngol laatii, kala mo ina yeewta ñalnde Aljumaa, ko maa yetta Alla nde fuɗɗoo jokkude yeewtere mum. Ko ɗum ɓuri wonde sunna. So ɗum ɓennii, ko Aadama woni gadiiɗo daraade e dow minbara ina yeewta ko fayti e dewe Alla.
Caggal ɗuum Alla weji inɗe fof e yeeso Maleykaaji, o wiyi ɗi : “kaalanee kam holi inɗe ɓeeɗoo ?” Maleykaaji mbiyi : “senare woodanii Alla, alaa ko min nganndi so wonaa ko nganndin-ɗaa min.” Alla toowɗo OO wiyi : “eehey maa Aadama ! anndin ɓe inɗe maɓɓe !”. Ndeen o anndinii ɓe inɗe maɓɓe, o wiyi : “mbele mi wiyaano on, mbiɗo anndi ko suuɗii e nder asamanuuji ɗii, e nder leyɗeele, e mbiɗo anndi ko puɗɗaton e ko laati-ɗon, oɗon cuuɗii”. simoore nagge, kaawise 33.
Goodgol Hawaa : naamndal newingal : mbele Alla halkaani denndaangal añɓe saliiɓe Annabaaɓe, o heddi Ibliis, etee oon ko gaño Aadama ? Jaabowol : so Alla toowɗo oo yiɗiino goofi mbaasa waɗde, omo waawnoo waasde tagde Ibliis etee kadi, keddugol Ibliis ko haa heefereeɓe ɓeydoo tampude tan, yurmeende heddoo e goongɗinɓe Alla. Alla ne kadi, yiɗiri goofi maɓɓe ɗii ko ngam wallude Ibliis. Kadi Ibliis naamndinoo-ma Alla, yo Alla muñan ɗum haa ñalnde darnga, Alla kadi jaɓaniino mo ɗuum. Nde tawnoo Alla haalataa huunde haa gayna ruttoo yalta heen. Nde Aadama tellinoo e minbara mum oo, jooɗoyii omo fooftoo, Maleykaaji ina taarii mo, ndekete o ɗaaniima. Ɗoon e nder ɗoyngol makko ngol o hoyɗitinaa Hawaa ina takkii sara makko, o waklitori bannge mo o yiyri Hawaa oo, caggal ɗum, o fini. O yiyi Hawwaa ina jooɗii sara makko, ina yalti e wirngo makko nano, Alla ina moƴƴini tagoore mum, Alla ina hokki mo ujunere to bannge jikkuuji moƴƴi. Teskaama ko o ɓurɗo moƴƴude e rewɓe ɓe nganndu-ɗaa, kañum en fof ko ɓiɓɓe makko, ɗoo haa ñalnde darnga. Nde Hawwaa feeñi ndee, ina jogii teemedde jeeɗiɗi jubbol. Njuuteendi makko ina abboo njuuteendi Aadama, caggal ɗum Alla ɓoorni mo wutte Aljanna.
Jibriil Muusaa Joop —Tel : 46565110


text:
To bannge pinal, en ngoppii ko men tee eɗen nganndi, “kala goppuɗo pinal mum nanngata ko ngal janono, moƴƴinana jeyɓe kanum boniree”
To bannge faggudu, subaka fof e Alla ko en woytiiɓe basal. To bannge renndo, jokkere enɗam nattii, aduna wontii aduna hoyre am hoyre am, hay gooto woƴaaka banndu am walla horeeru am. To bannge dawrugol, ɓiɓɓe yumma ceerndii kiraaɗe, ɓiɓɓe baaba mbonondirii.
To bannge pinal, en ngoppii ko men tee eɗen nganndi, “kala goppuɗo pinal mum nanngata ko ngal janono, moƴƴinana jeyɓe kanum boniree”
To bannge faggudu, subaka fof e Alla ko en woytiiɓe basal. To bannge renndo, jokkere enɗam nattii, aduna wontii aduna hoyre am hoyre am, hay gooto woƴaaka banndu am walla horeeru am. To bannge dawrugol, ɓiɓɓe yumma ceerndii kiraaɗe, ɓiɓɓe baaba mbonondirii.
So mi hulaano, mi wiya hay diine men ene waɗi ko ñiŋetee, sabu “mi yiɗaa pinaa mi yiɗaa tinaa”. Tee eɗen nganndi, Joomiraaɗo wiyi ko “Yiɗan bannde ko njiɗan-ɗaa hoyre maa koo”. Neene ko sukuña noon, ko ɓiɓɓe yumma tan mbaawi ɗum haaldude wonta jam. So tawii noon yiɗde hoyre mum ko yiɗde leñol mum, waɗde yiɗde leñol ko waawde joofaade caɗeele mum daroo e yiylaade ko safriri ɗum en. E sahaa nde celle ƴellitii haa safrooɓe ceeki deedi, nde laaɗe mbaɗti diwde haa ndaɗtii ciile kammu, nde jamɗe mbaɗti dogde ene pompoo duleeɗi ceeɗu, haa hannde eɗen ndippa ɗo gootel, ellee ɓe janngo faaynaani.
Eɗen nganndi kay, mo ñemmbaani maayɓe ɓurataa wuurɓe.
Waɗde so en njiɗii dañde sagataaɓe annduɓe anndinooɓe en peewal, so en njiɗii pinal men jalba yaynoo wela yeeɓde no lewru sappo e tatiiru fuŋŋiniindu e hakkunde asamaan bakaajo mo woodaa kaɗooje, FOTDE MEN ko dartaade seeɗa, njuurnito-ɗen ellaaji men, kaɓen e ɓerɗe mbele njiɗen ko nafata en, nafa renndo men, njiɗanen hono men ko njiɗan-ɗen koye men.
- Kaɓoro ɗen basal men golle
- Ndiiwiren majjere men jaŋde
- Kulɓiniren añɓe men dental
- Yoo Alla wallu en, kono yo a taw en mballii tawo koye men.
Malal Sammba Gise


text:
Eɗen nana ene wiyee « ndeereeru ko calɗi baasal,dimo ko jondiniiɗo ». Hannde, ene woodi e men ɓe paamaani ngol konngol walla tawi paamii mbaɗa ko wiyatee « paho nanataa ko haajaaka koo ». Ɓeen ngoni, joom en gite puniiɗe, ɓe njonetaake, fedde njiyi fof mbiyata ko maa naata e mum. Tawi ɓe nganndaa, gooto waawi waalde tan ko e wooturu.
Eɗen nana ene wiyee « ndeereeru ko calɗi baasal,dimo ko jondiniiɗo ». Hannde, ene woodi e men ɓe paamaani ngol konngol walla tawi paamii mbaɗa ko wiyatee « paho nanataa ko haajaaka koo ». Ɓeen ngoni, joom en gite puniiɗe, ɓe njonetaake, fedde njiyi fof mbiyata ko maa naata e mum. Tawi ɓe nganndaa, gooto waawi waalde tan ko e wooturu.
Waɗde so en ƴeewtindiima no feewi, maa en taw alaa ɗo joom mum waɗi ko maantinii. Yanti heen, ene gasa o tuumee naafigaagal walla nii o wona ɗuum. Mi waawaa wonde e pelle ɗiɗi haa e tati, won heen nii nay, mi wiya fedde heen fof yo mi addu miijooji moƴƴi tawa mi wuuranaaki hay heen wootere. Eɗen nganndi kay, haa e comci maa won heen ngol ɓurɗa horsinde saka noon ko a jeyaa. Sikke alaa ma a taw ko ko Maamuudu Gise wiynoo koo tan «won e pelle joom mum wonata toon ko keɗotooɗo, e ɗeya o wona pewjoowo nananaaɗo». Eɗen nganndi, ko heewi ene saaboo naatgol neɗɗo e fedde.
• Ene heen ko yiɗde naneede tan, haa teeŋti so tawii ndeen fedde ko nanaande waɗde kala nanaaɗo heen ko wonaa kanko hakkunde makko e mum heewaani welde ;
• Ene heen ko yiɗde ardaade, ko ɗuum waɗi keewi ko bonnitde gardiiɗo oo, sabu yiɗde oon ittee e waɗtee ɗoon ;
• Won heen kadi ko yiɗde dañal tan, ko ɗum saabii ene keewa sikkitaare e kalfinaaɗo ngalu oo ;
• won heen noon ko goongɗinde ko waɗatee koo tan ; ɓeen noon keewaani, nde tawnoo ko weli heewataa.
Ko yanti e ɗuum, Nuwaasoot tan, hannde ene waɗi pelle ɗe limoore mum en anndodtaako. Tawi alaa heen fof waɗoore ko seerti e ko ɗeya mbaɗata koo : mago, ñalɗi pinal, jaŋde, jeewte. Ko huunde moƴƴere kono ronkaama nii yoo ɗe njokkondir saka ɗe ngiirtondira, walla boom ɗe liggodoo hay sinno ko e dumunnaaji daɓɓi tan. Ene saabii ɗuum noon, ko kaalno-ɗen jooni koo, woni alaa jaɓoowo kawtal pelle waɗee so wonaa kanum ardii, walla tawa ko kañum fewjata ene rewee. Nde tawnoo mo woni fof yiɗi ko wiyeede « o mona». Waɗde fotii nde kaaldu-ɗen goonga. Kala jiyaaɗo hannde wiyata ko « fulɓe kay ndentaani » tawi kañum e hoyre mum so wiyaama « ndenten kono a ardotaako tan laawoto ». Yahdooɓe e mbedda noon, so mbiyii ndeggondirtaa maa cawndondira keƴdataa. Alaa e sago wooda keedɗo yeeso, heddiiɓe ndewa e mum. Gardiiɗo kadi annda ardoraaki ɓurde waawde e ardaaɓe ɓee, waɗi ɗum ardaade tan ko sabu ko nayi ɗi ngalaa gaynaako keewaani jofdude. Waɗde ndokken wasiyaaji :
• Tawde gooto waalata ko e wooturu, neɗɗo yo haaɗ e fedde wootere waɗa ɗoon ko barkini, ko nafata.
• Keewal pelle ene moƴƴi, kono yo gollodagol wood hakkunde majje, tawde kawtal weeɓaani.
• Neɗɗo ene waawi ligganaade fedde tawa ardaaki, waɗde mbaasen sikkude ko ardaade tan waɗata liggaade.
Tiiɗno-ɗen woto ndeer-ɗen ; kadi ngannden naneede fawaaki e ardaade. Fawii tan ko e waɗde ko nafata, ko yiɗaa.
Yoo Alla rokku en noppi nanooji e hakkillaaji paamooji, mbele leñol ngol yettoo ɗo njiɗ-ɗen yettoo ɗoo.
Malal Sammba Gise


text:
Ñalnde aljumaa 28 desaambar 2012, kewuuji ɗiɗi diine njuɓɓinaama Kayhayɗi. Kewu ngadanu nguu ko silke deftere Quraana. Ardii mo ko Ceerno Mamma Bah. Yimɓe heewɓe nootitiima e makko, gila e ummoriiɓe e nokkuuji Muritani goɗɗi, haa e ummoriiɓe caggal leydi : leyɗe catiiɗe haa to Amerik, Orop e Asi. Ɗumɗoo ko e aadaaji Kayhayɗi ɓooyɗi, kono goppanooɗi.
Ñalnde aljumaa 28 desaambar 2012, kewuuji ɗiɗi diine njuɓɓinaama Kayhayɗi. Kewu ngadanu nguu ko silke deftere Quraana. Ardii mo ko Ceerno Mamma Bah. Yimɓe heewɓe nootitiima e makko, gila e ummoriiɓe e nokkuuji Muritani goɗɗi, haa e ummoriiɓe caggal leydi : leyɗe catiiɗe haa to Amerik, Orop e Asi. Ɗumɗoo ko e aadaaji Kayhayɗi ɓooyɗi, kono goppanooɗi.
Ina yaakoraa maa Alla jaabo duwawuuji duwaaɗi toon ñalnde heen ɗii, riiwtana ɓesnguuji men musibbaaji. Sibu, so duwaawu, duwaama no feewi. Tee ko seerenɓe mawɓe heewɓe nduwii. Yoo Alla jaabo. Almaami jumaa Gataaga, hono Ceerno Al Hajji Giɗaaɗo Koytaa, Al Hajji Muhammed Huudu Caam mo leegal Tulde, Al Hajji Ceerno Haamiidu Baal, ummoriiɗo Nuwaasoot e woɗɓe e woɗɓe, annduɓe mawɓe …
Wattindii duwaade ko Alhajji Ceerno Ahmed Tijjaan Kan.
Kewu ɗiɗmo oo ko udditgol jumaa Gataaga. Kayhayɗinaaɓe heewɓe, ɗoo e caggal leydi kala mbaɗii heen juuɗe mum en, ngam heɓɓitaade jumaa oo, gonnooɗo e yande. Almaami Al Hajji Tijjaan Jagana yettii ɓe kamɓe kala, o yettori heen Muhammed Abdel Asiis, hooreejo leydi ndii, sibu o wiyi, oon « waɗii heen miliyoŋaaji sappo ugiyya ». Ko o feewnitiraa koo, tolniima e miliyoŋaaji 25. Omo waawi nawde hedde ujunere e temedde nay neɗɗo, teemedde 700 nder, e ko foti noon boowal.
FƁ


text:
Gila o toɗɗaa hooreejo leydi Senegaal e lewru abriil 2012, o seeraani e reftude heen. Ko o wiynoo koo ina laaɓti “Oɗon nganndi mi fellitii artirde manndaa duuɓi 7 toɗɗoraa-mi e les ngalɗoo Doosgal leydi oo e duuɓi 5…”
Gila o toɗɗaa hooreejo leydi Senegaal e lewru abriil 2012, o seeraani e reftude heen. Ko o wiynoo koo ina laaɓti “Oɗon nganndi mi fellitii artirde manndaa duuɓi 7 toɗɗoraa-mi e les ngalɗoo Doosgal leydi oo e duuɓi 5…”
Jooni noon o wiyi ko o joofnoowo manndaa duuɓi 7 mo o toɗɗoraa oo, sabu suudu sarɗi Senegaal rokkii heen miijo mum wonde ko o wiyi omo waɗa koo yahdaani e laabi sariya Senegaal. Mbele ɗuum ko huuja ?
Ɗii duuɓi fof Senegaal ina moɗti poofaali ngam anndude mbele Makki Sal maa ɗoofto ko haalnoo walla ɗooftotaako. Ñalnde16 feebariyee 2016, Diiso sarɗinoowo saaktii miijo mum, hollitii wonde laawol hokkaani Makki ustude manndaa duuɓi 7 toɗɗiraa oo, sibu eɗum « luulndii Doosɗe leydi », kono diisnondiral ina waawi waɗeede ngam naamnaade ɓesngu Senegaal mbele ina jaɓi walla jaɓaani ustugol dottugol manndaaji paaɗi e duuɓi 5 kam e kuule goɗɗe ɗe Makki sakkiti ɗee. Caggal ɗuum Makki e hoore mum haalii, habrii juɓɓingol woote diisnondiral (referaandoom) ñalnde 20 mars 2016 jowitiingal e Doosɗe leydi, kono kañum ko timminoowo duuɓi 7 manndaa mum ɗii. E nder haala makko, o saytoraani nii ko o huninoo gila o toɗɗaa e hitaande 2012.
« Alaa duttal, maa mi ustu duuɓi ɗiɗi e manndaa am oo »
Gila o toɗɗaa hooreejo leydi Senegaal e lewru abriil 2012, o seeraani e reftude heen. Ko o wiynoo koo ina laaɓti « Oɗon nganndi mi fellitii artirde manndaa duuɓi 7 toɗɗoraa-mi e les ngalɗoo Doosgal leydi oo e duuɓi 5. Miɗo yiɗi kadi kuule doosɗe leydi dottooje manndaa Hooreejo leydi e duuɓi 5, kesɗitintooɗo laawol gootol, ngona kuule piɓiiɗe, ɗe mbaawaa wayleede.»
O siftinii ɗum kadi e lewru mars 2013 to Farayse nde o wiyata : « Ko miin suɓii ustude njuuteendi manndaa am hooreleydaagu. Toɗɗiraama ko duuɓi 7. Mi umminii mbayliigaaji rewrude e goomu njuurnittoongu Doosɗe leydi ngu kalfin-mi Aamadu Muttaar Mboh. Nguun goomu maa sakkit miijo, tawi kuulal mum gadanal ko ustugol duuɓi manndaa gonaaɗo oo, artira ɗum e duuɓi 5. So ɗum yontii, maa ɗum waɗire diisnondiral (referaandoom) walla woote to Suudu sarɗi ngenndi. Kono ko huunde nde alaa duttal, maa mi ustu duuɓi ɗiɗi e manndaa am oo ».
O haalii ɗum kadi to joɗnde USA-Afrik e ut 2014 : “Oɗon nganndi, kala ko naat-mi, naatirtu-mi heen ko goonga e am. So mi huniima huunde, mi ɗooftoto ɗum. Hay huunde waylaaki e ko kaalnoo-mi koo “.
Kaa haala tiiɗka addaniino François Hollande e Barak Obama e Martin Shulz, hooreejo parlemaan Orop yettude mo e hitaande 2015 nde wiyata : Makki Sal ko « jaalal demokaraasi nder Afrik e nder winndere ndee ». « Ko o yeru e nder nguurndam politik. Ngol woni go’o yiyde-mi toɗɗaaɗo ina usta manndaa mum kam e hoore mum ».
Mbar wonaa « Maa wax waxeet » goɗɗo woni ɗoo ?
Hay so tawii Makki ina waawi haande fadde haa timmina duuɓi 5 woppa ngam heɓɓitaade konngol mum, eɗen nganndi Diiso doosɗe ngoo wonaa miijo sakkiti, ko yamiroore rokki, ɗum noon ma a taw alaa no Makki waɗata so wonaa ɗooftaade yamiroore laawol.
Bookara Aamadu Bah.


text:
Ciftoren tan, caggal dirtingol wooteeji meeriiji e dipiteeji ngol rewaani laawol ko ina tolnoo e duuɓi ɗiɗi, laamu Moritani fellitiino yuɓɓinde ɗiin wooteeji e lewru oktoobar 2013, e oon sahaa luulndo ngo muum (ko lollirnoo “COD”) salii yahdude e ɗiin wooteeji, ɗi paɓɓa e lewru noowammburu, woodi e luulndo hee serindiiɓe, tawtoraa ɗiin wooteeji (ko wayi no Tawaasul), kono heddiiɓe ɓee calii.
Woytoraandu maɓɓe ko laamu nguu jaɓaani haaldude e maɓɓe ngam lelnude dabi laaɓtuɗi, nanondiraaɗi ɗo wooteeji ɗii poti fawaade, yeru : rokkude Moritaninaaɓe fof fartaŋŋe winnditaade keɓa karte mum en dantitee, darnude njuɓɓudi njambureeri njuɓɓinoori woote ɗee, lelnude goomu (CENI) ɗo yimɓe kala njiytotoo koye mum en, doggol wootooɓe wona laaɓtanngol yimɓe kala ekn… Kono laamu nguu huccaani e ɗuum, ɓuri hollitde tan ko ina jaɓa kaaldigal e luulndo, kono heblanaaki addude ko hesɗi e ko woodi koo. Caggal nde ɗiin wooteeji njuɓɓinaa, aduna fof seediima ko luulndo ngoo faaynoo koo, sabu woote meeɗaa bonirde no ɗiin wooteeji nii : CENI holliri baasgol mum jogaade katanɗe yuɓɓinde, e nuunɗal wooteeji ɗii, jinngere administarasiyoŋ wonande kanndidaaji UPR ina fuŋŋinii, o holliraani jamburaagal makko e fooɗondirooɓe ɓee, caggal ko ina ɓura balɗe jeetati roŋka yoo annde hol poolɗo e hol poolaaɗo, walla kam mbiyen, laamu nguu wattini ko e toɗɗaade foolɓe e foolaaɓe kono wonaa CENI. E raɓɓiɗinde haala tan, luulndinooɓe woote ɗee e jaɓnooɓe tawtoreede e majje ɗee kawrii e konngol gootol : woote ɗee ndewani laawol.
Ngol laawol ko laamu ngui e hoore mum fuɗɗi wiyde ina yiɗi haaldude e luulndo ngo ngam, e wiyde maɓɓe, “yuɓɓinde wooteeji tawa ko nanndiraaɗi” , caggal nde hooreejo hilifaaɓe jokkondiri e yoga e hoohooɓe lulndo ngoo ngam ɗaɓɓirde ɗum en ngaal kaaldigal. Jaabawol luulndo ngoo kañum ne, ko wiyde ko “ko hoynantenoo so saami hoccete” , kono, ko laatii e ɗum tan ko laamu ngu heblanaaki dirtinde wooteeji piɓanooɗi ɗoon e balɗe sappo e joy (21 suwee), tawi miijo luulndo ngoo, ko so tawii ko goonga e laamu nguu ina yiɗi ko kaaldigal, ko e nder kaaldigal hee geɗe jowitiiɗe e woote hee fof poti haaldeede nanondire, teeŋti noon nde lajal woote ɗee foti fiɓeede. Ko ɗoon kaaldigal ngal tehi, haala fuɗɗaaka boni, wonti heen senngo fof dartii e darnde mum : laamu felliti yuɓɓinde wooteeji ɗii e yaadude e kala jaɓɗo yahdude e mum, luulndo aadanteewo ngoo, (COD) renndinngo sappo e jeeɗiɗi lannda, caggal nde yaajtini njuɓɓudi mum, tafi mooɓondiral jaajngal yantondirde e won e hoohooɓe mawɓe e nder leydi hee, e pelle nay senndikaaji ɓurɗe mawnude e leydi hee, e pelle ɗe ngonaa laamuyaŋkooje (fotde sappo e joy), felliti kañum ne taƴaade woote ɗee, ngam, e wiyde maɓɓe “salaade dagnande Abdul Ajiiju woote ɗe ndewaani laawol”.
Ko e oo ngar-mi ngaraa kampaañ woote ɗee udditi ñande 6 suwee 2014 e dikkondiral hakkunde mbiruuji joy : Muhammed Abdul Ajiiju, Ibirahiima Muttaar Saar, Bojel wul Humeyd, Biraam Dah Abeydi e Lalla Mariyam Mullaay Diris. Luulndo ngoo taam, e tawtugol Mesawuud wul Bulkayri (jahdunooɗo e laamu nguu e kaaldigal gadanal ngal) calii tawtoreede wooteeji ɗi.
Ñalnde 4 suwee 2014, FNDU (Mooɓondiral Ngenndi ngam Demokarasii e Ngootaagu) yuɓɓinii seppo moolanaango moolee e nder wuro Nuwaasoot; maa mbiya alaa keddiiɗo e wuro hee mo yaltaani, kono kadi ɓe ɗimmitii ɗum ñande 18 lewru nduu to wuro Nuwaadiibu. Ina laaɓti tan, ko salii woote ɗee ngol laawol wonaa seeɗa, etee, ɗum battinii tigi rigi e kampañ hee, sabu alaa mo nanataa dille mum so wonaa Ajiiju, alaa portaleeje so wonaa ɗe Ajiiju, alaa tilliisa, so wonaa mo Ajiiju, ellee maa mbiyaa o waddata ko e hoore makko ! Haalaluuji keewɗi njiyaama e tiitooɗe jaayndeeji “Ajiiju kontor Ajiiju” walla “Ajiiju jom dolokke kontor Ajiiju jom kostim” ekn…maa mbiyaa ɓe o waddata ɓee kam alaa ko ndaartata, ko ɗoftooɓe mo tan. Ko haawnii e kampaañ oo fof ko ko Ajiiju ɓe dikkondiri ɓe wonaa ɓeen ngoƴi ɗum, ɓuri woƴde mo ko taƴiiɓe woote ɓee hono FNDU, ko ɗum waɗi haala makko fof ko e ɓeen huccini, gila e ayyibaaji haa nii ko hiisortee nii ko ƴattooje (ko yooɗaani e hooreejo leydi teeŋti noon e ɗaɓɓoowo fiilteede). Hay heddiɓe ɓee ne ŋaacce mum en feewde e luulndo ngo ina fuŋŋinii, maa mbiyaa tan taƴagol woote ngol ina metti heewɓe teeŋti noon e mawɗo leydi ndi. Fawaade e ɗum fof noon addani luulndo ngo ko hiisaade faandaare mum nde joginoo e taƴagol woote ɗee timmii, hay so tawii eɓe tommbii tawo ñalawma woote oo.
Ñalawma woote
Heewɓe ceedtiima wonde birooji woote ɗii ina njeewi ñalnde woote ɗee. So en ngartii ɗoo e wuro Nuwaasoot, ko aadoranoo ndeen ko gila subbunde subaka haa naange hoore lasi ko ko ndarii yeeso birooji, ina feddatnoo seeɗa tuggi tiisubaar feewde takkusaan, ɓamta kadi heen sahaaji nii haa geeƴe. Kono ko teskaa e ngolɗoo laawol, ko yimɓe ɓee tawtawtondirtaa e yeeso birooji ɗii, ko ɗum tagi lasi ngalaa, a arat tan ngootaa so a haljitii njahaa, ina waɗa sahaaji nii nde birooji ɗii peddata walla natta yiyde wootooɓe gila juulal tisubaar.
Sikke alaano heen, Abdul Ajiiju jooɗtiima e jappeere hee, tee jooɗtoriima no yooɗaani, so wayde no Seneraal “Siisii” nii (96%), walla no “Abdel Asiis Butefliika” keɓnooɗo kañum ne 81,49%. Ɓurnoo woƴde Abdel Asiis ko tolno keeweendi wootɓe ɓee. To oon bannge, kanko e UPR fof ɓe mbiyi wonde 56,46% ɗee ina heewi. Luulndiiɓe ɓee noon, kollitii luure to bannge limooje winndiiɓe, sibu CENI oo rokkii, limooje ɗiɗi ɗe nanndaani : 1 328 168 neɗɗo ɓe mbiynoo mbinnditiima, ɗum ko ñalnde 21 suwee, ko ndeeɗoo limmore ɓe pawii ngam waɗde hiisa maɓɓe; tawi noon, ñalnde 21 mee 2014 CENI wiynoo ko 1 415 138 neɗɗo mbinnditii : so en tuugiima e ndeeɗoo limoore, wootoyɓe ɓee ngonata ko 52,99%. Ko wonaa ɗuum koo, CENI oo e hoore mum seedtiima wonde “ko ina tolnoo e 1 500 000 Muritaninaaɓe yontuɓe wootde mbinnditaaki. Ɓeen ɓe mbinnditaaki so kiisaama heen, ina wayi no, tolno fotɓe wootde wootɓe ɓee dartoytoo ko hedde 28%-30%.” E miijo e FNDU, “yitere ɓuri muudo” tee “teskaama yimɓe ɓee nootitaaki e woote ɗee no feewi”, sibu, e wiyde maɓɓe, “so ƴeewaama kampaañ oo no yaari nii, ñalawma woote oo no ñaldi nii, eɗen mbaawi wiyde wonde woote ɗee ina “mboni ŋari”. Ko ɗum addani ngo wiyde “boykot” hooniima e leydi hee fof, tee ɗum ustii faayiida woote ɗee, etee herƴinii “poolgu” Abdel Ajiiju, maa herƴinoy kadi laamu makko ko fayi arde.
Kappanɗe politigi Moritani caggal wooteeji
Jooɗtoranoo ko woote hooreleydaagu ɗee maa cafru luure gonɗe hakkunde gollotooɓe politigi leydi ndii, mbele iiñcuru wuuraandu gila 2008 nduu, ina diwtee haŋkadi, kono baasgol nanndirde e peeje no wooteeji ɗii poti ɗowreede maa ruttu en e no nguurduno-ɗen : pooɗee nduuree hakkunde luulndo e laamu. Ndeen darnde noon ko ŋakkere kellifuya hakkunde gollotooɓe politigi ɓee kala e waasde jeertaade bonannde nde ɗum waawi jibinande Moritani. Kono, enen kam, ɓur-ɗen fawde feloore men kala ko e laamu hee, sabu ko kanngu jogii sañ waawde ƴettude kuule baawɗe waylude kala ngonka. Laamu hannde nguu ina heewi doole kono kadi eɓe poti faamde ko e sahaa nde neɗɗo jogii doole foti jaɓde haaldeede sabu ko ɗum woni ɓural mum.
Gelaajo


text:
Ñalnde talaata 8 oktoobar 2013, ko sunaare e bojji to Likseyba e juulɓe kala, sabu duttagol e joom mum, e aksidaa oto, Ceerno Maamuudu Baylaa Kan mo Likseyba ; oo katante coftuɗo guurnooɗo, wuurni enɗam kosam e enɗam Lislaam, baawɗo ngondiigu, ñootoowo hakkunde yimɓe, jiɗɗo dental, nuunɗuɗo, kuuɓnunooɗo aadi. So tawii won jimoowo wiynoo « won ujunere gorko mbayi ko no gorko gooto nii », won « gorko gooto wayi no ujunere gorko nii », sibu ceerno Maamuudu darinoo ko darnde ujunere gorko fotnoo daraade, hakke coftal makko e katantaagal makko.
Hol gonɗo ceerno Maamuudu Baylaa Kan ?
O yiyi aduna ko e ñalngu ngootu e ñalɗi hitaande 1950 to Likseyba Gorgol. Baaba makko ko Baylaa Kudi Kan, neene makko ko Mayram Saydu Sih. Nde o dañi duuɓi, o naati Quraana e juuɗe mawniiko, hono ceerno Mammadu Lamin Kan. Caggal ɗum o jokki jaŋde makko to kaaw makko ceerno Siisee Sih. Caggal ɗum o jokkoyi to wuro Mbuuun Gorgol to kaaw makko goɗɗo ina wiyee ceerno Umar Saydu Sih. O janngi ɗoon ko juuti. Hay so o reenaani deftere ndee, o woowii nde gila dow haa les. Caggal ɗum o wayli hello, o faati e sariya to duɗal ceerno Aamadu Neene Bah, haa o timmini sariya e fannuuji jahdooji heen, haa o tafsiri Quraana ɗoon, o fiilaa alfaa.
Nde o duwondiraa ɗoon, o fayi Nuwaasoot o jippii Bah Bookara Alfaa. Oon jogii e makko yiɗde e hoolaare mawnde, heedtini mo e denndaangal geɗe nguurndam mum, kadi o woni jannginoowo e duɗe arab fotde ko geno haaji. Ko ɗum woni jubbannde e nguurndam Ceerno Maamuudu Baylaa Kan. Yo Geno yurmo mo, yaafoo mo, yaaforoo juulɓe ɓe o tawoyi e faaɓe tawde mo.
Abuu Aamadu Joop, Likseyba Gorgol
Aamiin.


text:
Jaaynde wiyeteende Alakhbar.info, saaktunoonde ‘’yeewtere hakkunde Abdel Asiis e saaysaaye Iraknaajo’’, bayyinii kadi, ñalnde alarba 15 mee 2013, winndannde ɗo wiyaa wonde hooreejo leydi ndii bismiima to galle laamorɗo too, gayi ɓuji njulaagu dorog. Gooto e ɓeen nii, jeyaa ko yimɓe ɓe Interpol (fedde adunaare haɓotoonde bonanndeeji) yiylotoo hannde. Heen gooto kadi, ko ñaawoore Muritani yiylotoo ɗum.
Alakhbar wiyi ɓe keɓii naatde leydi men ndii e cili keewɗi ngam tawtoreede batuuji keewɗi rewo-malinaaɓe njuɓɓintunoo e Muritani.
Mo Interpol yiylotoo oo, wiyetee ko Seriif wul Taheer ; omo yooɓtoraa jeyeede e yimɓe addunooɓe ndiwoowa mbiyeteeka Boeing to rewo Mali e hitaande 2009, ndimndunooka fotde tonuuji 10 dorog. Mo ñaawoore Muritani yiylotoo oo noon wiyetee Amar Siidi Ahmed wul Hama. Ñaawoore Muritani fawiino e makko kuugal kasoo ñalnde 29 marse 2010, nder hafeere anndiraande « Merzeb » sabu golle ownugol, kanko e ownooɓe 19 woɗɓe, jeyanooɓe e dahnooɓe españool en ñalnde 21 noowammbar 2009, hakkunde Nuwaasoot e Nuwaadibu. Tonngoode doosiyee makko e ndeen hafeere ko 280/010. Ɓee ɗiɗo, ina naata leydi ndii, ina njalta, tawi «hay gooto meeɗaa wiyde ɗum en ‘’qaala’’».«Ɓuri ɗoon bonde nii, e wiyde Alalhbar, so ɓe ngarii boowal diwooje Nuwaasoot ɗoo, ɓe njipportoo ko ɗo saal teddungal ɗoo, hade maɓɓe yiyndirde e Abdel Asiis, gooto e maɓɓe fof bannge mum ».
Alakbar seednii won ɓeen dipolomaat en jeyaaɓe leyɗe hirnaange. Jaaynde ndee wiyi wonde ɓeen mbiyii wonde Seriif wul Taheer ina anndiraa golle bonɗe e nder Saahal e Saharaa, tee, so ɓe caaktii ko ɓe nganndi koo, ɗuum maa liɓ laamuuji e nder diiwaan hee.
Interpol. Interpol ko dottere konngol engele ‘’International Police’’, woni Polis hakkunde leyɗeele. Ko ɗum njuɓɓudi winndere cosaandi ñalnde 7 settaambar 1923, kalfinaandi gollondiral hakkunde polisaaji leyɗeele. Innde mayri e Farayse ko ‘’Organisation internationale de police criminelle (OIPC)’’. Joɗnde mayri woni ko to wuro Lyon, to Farayse. E ndi jogii birooji 7 diiwaniiji to Arsantiin, Kamaruun, Koddiwaar, Salwadoor, Kenyaa, Taylanndaa, Simmbaabuwee yantude e joɗnde to Fedde Ngenndiije Dentuɗe. 190 leydi ina njeyaa e Interpol. Leyɗe 7 keɓtinaaɗe e winndere ɗe njeyaaka heen, ko ɗeeɗoo : Koree rewo, Kiribati, Mikroonesi, Palaos, Salomon, Tawalu, Wanuatu. Leyɗe tati, jowitiiɗe e Pays-Bays, ɗe keɓtinaaka e winndere ndee, ina njeyaa heen, ɗeen ngoni : Aruba, Curaçao, e Saint-Martin. Njuɓɓudi ndii toppitii ko geɗe paatuɗe e njeeygu e peewnugol dorog, ownugol, laɓɓingol kaalis, pelle warhoore, e warhoore hakkunde leyɗe. Doosɗe mayri ina kaɗi ndi naatde e politik e fiyakuuji toɗɗiiɗi leydi ngootiri, walla warhoore konu, maa politik walla diine walla leƴƴi.


text:
Caɗeele nguura : konngol hooreejo leydi Muritani
E tuugnaade e haala haralleeɓe ko fayti e kisal nguura, caɗeele nguura mawɗe, ɗe hono mum meeɗaa yiyeede ɗo, ina mbaawi heɓtaade leydi ndi e ndeeɗoo hitaande 2008. Muritani noon ina wondi e yowitaare mawnde to oon bannge, sibu, ko maa sooda caggal leydi ko ina ɓura 70% e ko geɗe mum nguura; ndaa hikka, ɗeen geɗe nguura ina ŋakki e nder winndere ndee kala.
TVM plus : Oo tele mo mbaydi kesiri
TVM plus ko tele ɗiɗmo Muritani. Ina jeyanoo e ko addani mo soseede yiɗde sukkude won ɗeen jolɗe goodnooɗe e tele mawɗo o (yumma o) hono TVM, haa arti noon e hokkude heen leƴƴi leydi ndi kala waktuuji jonɗi, tawa kadi ko ñamri moƴƴiri. Nii woni sukaaɓe heewɓe ƴettaama heen, wonande ɗemɗe ngenndiije Pulaar, Sooninke e Wolof, e ballondiral e yimɓe jogiiɓe heen humpito, gollinooɓe e Duɗal Ɗemɗe Ngenndiije walla gollotooɓe e pelle pine ngenndiije, ko wayi no Ɓamtaare Pulaar ekn …
Gartugol mooliiɓe to Ɓoggee
Subaka law, tawi yimɓe ndariima e powle maayo, ina cooynoo banndiraaɓe mum en ootoo bannge, worgo maayo, ummoriiɓe Njum. Ɗoon ko tillisaaji poŋtaa, ɗo yimɓe mbaawi ɗuhaade, kono ɗoon e ɗoon tawi ɗi keewii. Hankadi, laaɗe ndenndinaama ina padi, sibu Ɓoggee alaa baak no Rooso nii. Otooji kadi nana padi.
Gartugol mooliiɓe to Ɓoggee, rogere adannde
23 mars 2008, 274 (74 fooyre) moolinooɗo to Senegaal taccirii tufnde Ɓoggee. Ko ndeeɗoo rogere woni adannde taccirnde ɗo. Ko ndeeɗoo woni rogere nayaɓere, tati gadane ɗe tacciri ko Rooso. Ɓoggenaaɓe njaɓɓima ɓe no feewi, sibu wuro ngoo fof yaltu ina jaɓɓoo ɓe, gila subaka, hedde waktu 9ɓo haa hedde waktu 12ɓo yimɓe ɓe ina padi, keppaani, kaaɓaani.
Anndinoore coñce e ñeeñal
Coñce e ñeeñal leñol ngoni denndaangal gannditirɗe leñol, ko ɗe maande e maantorɗe, paarnorɗe , e beltorɗe leñol maa renndo jiidungo aadaaji e goowaaɗi e tawaaɗi. Conce e ñeeñal leñol coomi ko denndaangal kebtinirɗe keeriiɗi kala dental maa renndo jiidungo ɗemngal, dimɗanngal hoore mum, guurdungal e nokku gooto maa falnde wootere. Kala mo haali coñce e ñeenal leñol, ma ciforo heen leñol ngol, etee kala mo haali leñol toɗɗii ko demngal. Ndeke dottude keerol hakkunde conce, ɗemngal e ñeenal leñol wonaa huunde newiinde sabu ɗee geɗe:
Muritani-Dental Orop : nanondiral dañaama, kono tawi coppule keewii
Muritani e Dental Orop ndartiniino ñalnde alarba 12 mars, yeewtere ngonnoo e mum, faytunde e awo wonande daawal 2008-2012 : ɓe ndoŋkii nanondirde. Pottital ngal waɗnoo ko ɗo e Nuwaasoot. Ñalnde ndeen, e tonngoode 50, e winndannde «ko tikkere gundo waɗata ñewre?»
Seedantaagal jeyegol e leydi ko lolliri «nationalité»
Dowla kala e nder winndere nde ina hatojini e anndude yimɓe mum hiiseteeɓe wonde njeyaa ko e fatere leydi ndi dowla oo tiimi ndi. Woni Dowla noon ko njuɓɓudi laamu kesiri ngardundi e tiimaandi kolonyaal, itti lamuuji men ganni tuuginiiɗi e leƴƴi e diiwaanuuji ekn… Dowla kala e nder winndere nde ina hatojini e anndude yimɓe mum hiiseteeɓe wonde njeyaa ko e fatere leydi ndi dowla oo tiimi ndi. Woni Dowla noon ko njuɓɓudi laamu kesiri ngardundi e tiimaandi kolonyaal, itti lamuuji men ganni tuuginiiɗi e leƴƴi e diiwaanuuji ekn…
Faatimata Ɓaas, karallo jaŋde : « Nafoore jaŋde neeniwal ko huunde jarribaande »
Mbiɗo salmina banndiraaɓe fof. Ko ardii fof, mbiɗo weltii hannde e oo ɗoo ñalawma, mbiɗo yetta Fedde Ɓamtaare Pulaar e darnde mum e tiiɗnaare mum e muñal mum yaa yottii ɗo hannde. Sikke alaa caɗeele ina keewi, kono darnde maɓɓe e tiiɗnaare maɓɓe yettinii ɓe hannde ɗo ɓe njettii ɗo. So ɗum ɓennii, mbiɗo yiɗnoo werlaade konngol ko fayti e jaŋde ɗemɗe ngenndiije wonnannde sukaaɓe. Karallaagal jaŋde hollitii hono cukalel so jannginaama ɗemngal mum ngal muuyni,
Hawraande huftodinnde jojjanɗe aadee
Naatirde
E teskaade wonde ko keptingol ndimaagu aadee e potal hakkeeji yimɓe fof, hakkeeji ɗi teettotaako, ngoni dabi wellitaare e nder winndere nde;
E teskaade wonde ko baasgol heptinde kam e calagol tottude hakkeeji aadee ngaddi barondiral e salaare sanndolinnde,
Siidi wul Siidinaa ulliima e dunndu
Biyeteeɗo Siidi wul Siidinaa (Jendel), gartiranooɗo ɗo ñalnde 12 saawiyee ummoraade Gine Bisaawo, ina wondi e Muhammed wul Siidi (Shabarnoo) e tato woɗɓe, ɓoccitiima kasoo, dogi. Kamɓe ɓeeɗoo fof noon ko ɓe tuumaaɓe e warngo tuubakooɓe Farayse waranooɓe saraaji Eeleega, ñalnde 24 desammbar 2007.
Gurel amen e njimaandi Koloñaal
Gurel amen hoɗnoo ko e duuɗe e caaɗli, yor-yor tule ceene, ɗo ceeweele toɓatnoo mbaɗa beeli beeli, ɗo cayle e ciluweeje leewotonoo, ɓireteeɗi kuuna kayoo, njaabondira e gooleeje, caaɗli gese niiloo higgu, duule ndunngu cummba moosa, njalda e aynaaɓe, remooɓe e sippooɓe ngartida e dogtooji … Ndeen ko mu suka mi heewaani sokla, so wonaa mi ɓadoo baaba nde naange daaydaayni waɗi mbuuɗu, moolii e tule hirnaange, mbatooje ɗakkii, doombi corsorti, gedde nduuɓani luurooji, ndiwri toŋŋinii e dow leɗɗe, jamma wona e yiiwaade, koode ñaara e asamaan.
Ganndal koode : satonaange
Duuɓi capanɗe jeeɗiɗi e jeegom hannde annduɓe koode njanngini yimɓe wonde satonaange (le système solaire) jogii ko tagopeeje (planètes) jeenay : tuggi ɓurnde ɓallaade Naange haa ɓurnde woɗɗude Naange ko Merkiir, Wenis, Leydi, Marse, Jipiteer, Satirne, Iranis, Neptin, Piliton. Paamen wonde Naange ko hoodere. Taagopeeje ɗe taarotoo ko Naange, keɓa e mum nguleeki e fooyre.


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Fabraa’iru hewtii, lewru ɗemɗe neeniije !
Banndiraaɓe tedduɓe,
E hitaande 2014 nden, men yowuno winndannde ka Misiide ɗoo, nodditugol on mawningol haala men muynaaka kan battane ñalnde 21 Fabraa’iru wondude e https://fr.globalvoices.org fewndo nde ɓe fewtinirnoo men lamnde ko yowitii e fewndaare fulfulde nden ka internet. Ɓaawti mun, 2015 nden kadi, men yowiti winndannde hesere, nodditugol on fahin bugagol tweet ka ɗemngal men fulfulde, tawta winndere nden fof e eɓoo ngo kañum global voices nodditunoo.
Ɗen pehe fof, ko no fulfulde nden heɓira loowdi (contenu) ka gannde kese, teŋtinii internet on, sabu jamaanu hannde ngun, ko yaasi internet. Pular wi’ay : « ko naange yaltunge woo, liilaŋtee ». Ɗum holli, mo heɓay geaɓl e adunaaru ndun hannde, ko maa o humondira e dunce fewndiiɗe ɗen ; hino jeyaa non e majje, gannde kese ɗen.
Ko yettude Geno, sabu njaltude (result) himmundi heɓorii ɗen coftale men, tawde –wano fewndo hannde-, hastag #Pulaar #Pular #Fulfulde ekn hino ɗuuɗi ka jowlol internet, feddeeji heewuɗi humpitike fii ɗemngal fulfulde ngal, renndooji goo kadi moƴƴike e ɗemngal ngal ; ɗum ko wano facebook ko neeɓaali koo..
Awa faandaare men nden hino wuuri haa hannde, hiɗen yelii ɓuri ko heɓii kon. Ko ɗum waɗi si tawii meɗen eɓɓi jokkitoraade golle ɗen yeru feere amen nden.
Fabraa’ru 2017 naatii tawii en, hiɗen gelii wonde ko ñalnde 21 nduu lewru woni ñalgu mawningol ɗemɗe neeniije ɗen. E hitaande kala non, UNESCO, jom miijo ngon, hino mawninira ñalaande nden suɓanagol nde tiitoonde mawnde nde ɓe yuɓɓaŋta lulnde (workshop ; atelier) maa bensondiral ko yowitii e ɗemɗe neeniije ɗen.
Hikka kadi, ɓe suɓike yewtugol fii jannginirgol ɗemɗe neeniije ɗen, ngam hoynude ɗate ɓamtaare nden e nder winndere nden.
En maandinay wonde, wanaa UNESCO tun woni ko yuɓɓata kurtu-kurtu e ngal ñallal. Kawtite ɗuuɗuɗe goo hino waɗa ko nannditata e maɓɓe ; ɗum ko wano Rising Voices e Living Tongues Institute, e First Peoples’ Cultural Council, e Indigenous Tweets, e Endangered Languages Project, e First Languages Australia
Men yiltitoyto yewtoygol fii ko ɓe hawti e mawningol ñalgu ɗemɗe neeniije ɗen hikka, si Alla jaɓii.


text:
Ñalnde 6 mee 2009, depiteeji Afrik Worgo toɗɗiima hooreejo Afrik worgo keso, oon woni biyeteeɗo Jacob Zuma. Kanko woni hooreejo nayaɓo, gila leydi ndi yalti e laamaandi paltoor. Tawi yahiino haa heewɓe cikkitii wonde o waawaa yettaade ɗo, nde tawnoo, e laamu Tabo Mbeki, ko o tuumanooɗo moddude e njeenaari. Ko ɗuum rewi woppaani haa yooɓii laamu Mbeki e hoore mum, Motlante lomtii ɗum e mudda, hade ooɗoo ñalawma. Zuma fiilaama ñalnde aset 9 mee 2009 ɗo Peretoriyaa ɗo, laamorgo leydi ndi.
Zuma, nde fiilaa hooreejo leydi nde, huniima ɗooftaade aadaa « beldital » mo Nelson Manndelaa naatni e jikkuuji Afrik worgo. O huniima « reende ɓiɗɓe leydi ndi e semmbinde ɗooftaare hakkeeji maɓɓe ».
Jacob Zuma, jibinaa ko ñalnde 12 abriil 1942. O jeyaa ko e leñol biyeteengol Sulu. Ko o tergal heerto ANC ngo o arditii e hitaande 2007, o lomtii Tabo Mbekki. O wonii cukko hooreejo leydi tuggi abriil 1999 haa suwee 2005. Jacob Zuma ko gorko cuusɗo : o haɓii ko juuti e laamu apartaayd. Ɗum addani mo dummbideede e Mandelaa fotde duuɓi 10, to duunde darjunde wiyeteende Robben Island. Ko o neɗɗo lolluɗo e nder ANC. Jiknaaɓe makko ko waasɓe ngonnoo. Ko ɗum tagi, ko ɓuri heewde e cukaagu makko o waɗi ɗum ko e ngaynaaka na’i. Ko ɗum jeyi sabaabu o naataani ekkol. Baaba makko ko alkaati wonnoo, saŋkii tawi omo yahra e duuɓi tati fat. Yumma makko winndotono e nder galleeji tuubakooɓe.
Coftal makko e jaambaraagal makko ngaddani mo heɓde ɗo o heɓi hannde ɗo, kaaɗtudi daraja politik e renndo, so ardaade leydi ɓurndi doolnude e nder Afrik.
O naati ANC ko e hitaande 1959. Caggal nde ANC haɗaa e leydi ndi e hitaande 1969, o angisii e konu mum e hitaande 1962. E oon sahaa ko o gorko jom semmbe, mo janngaani no feewi, kono ko jaambaaro, ƴoƴɗo.
E hitaande 1963 o halfinaa tafde njuɓɓudi cuuɗiindi e diwaan «Natal» kono o jaggidaa e 20 woɗɓe e nder diiwaan « Transwaal ». O takkaa moojobere yiɗde liɓde laamu, o ñaawanaa kasoo duuɓi 10, o neldaa dummbirde duunde ‘Robben Island’, o tawi toon Manndelaa, cokaaɗo toon kasoo kaaɗdi nguurndam, sabu mum yooɓtoreede ko o yooɓtoraa ko. Ko e oon kasoo, ɓe o sokdanoo toon, wayɓe no Govan Mbeki, Jacob Zuma ekkii tarde e winndude e naatde e jeewte e gostondire miijooji. O woppaa e hitaande 1973, o wiyi omo ummitina ANC e nder diiwaan Natal o. O naatti e suɗaare, polis Apartaay woni kadi e yiylaade nanngude mo. Nii woni o yalti leydi nde e hitaande 1975, o fayi Swaziland caggal ɗum o heɓoyi Mosammbik, tawi heɓii jeytare mum, o daranii yuɓɓinde e wallitde mooliiɓe caggal murto Soweto e hitaande 1976.
E hitaande 1977 o woni tergal Goomu Ciynoowu Ngenndiyankeewu ANC, cukko hooreejo catal ANC to Mosammbik hade makko waɗeede hooreejo ngaal catal e hitaande 1984. Kono, caggal nanondiral Nkomati hakkunde Afrik Worgo e Mosammbik, wonti alaa e sago o yalta ndiin leydi. Nii woni o fayti to ardorde ANC to Lusaka, leydi Sammbi (Zambie), o ardinaa toon sarwisaaji kabaaru (services de renseignements), o jeytoraa e yuɓɓinɓe konu ANC. E ooɗoo sahaa ko o tergal Diiso politik e Diiso konu ANC. Caggal nde guwarnama Frederik de Klerk heptini ANC e h. 1990, o hooti Afrik worgo (omo jeyaa e ardiiɓe mum idiiɓe artude), ngam fuɗɗaade kaaldigal. E hitaande 1991, Manndelaa ɗaɓɓi nde o waɗetee cukko koolaaɗo kuuɓal kuftodinɗo ANC. O halfinaa toppitaade gartugol mooliiɓe e soldeteeɓe. O waɗi golle makko ceedtinɗe, moƴƴe, so jeyeede e ñifɓe kareeli e barondiral hakkunde ɓiɗɓe yumma, hakkunde yimɓe ANC e Zulu en jeyaaɓe e Inkata mo Mangosutu Butelesi, to diiwaan Natal.
E woote gadane, bellitaaɗe abriil 1994 o woni kanndidaa parti makko ngam wonde hooreejo hilifaaɓe diiwaan KwaZulu-Natal, kono ko Inkata fooli toon. Kono o toɗɗaa yo o won tergal Goomu ciynoowu geɗe faggudu kam e banngagol e nder guwarnama oon diiwaan.
E desammbar 1994, o waɗaa mawɗo Ardorde ngenndiire ANC. Nii woni o wonti tataɓo, caggal Manndelaa e Tako Mbeki, e njuɓɓudi dowla o. E h. 1997 o toɗɗaa cukko hooreejo ANC. Tabo Mbeki suɓii mo yo o sukku ɗum e hitaande 1999, caggal nde Butelesi salii. O walliti Mbeki, e rewrude e mooɓondiral senndikaaji biyeteengal Cosatu (Kosatu) kam e parti kominist (SACP) leydi ndi. Kanko e Yoweri Museweni mo Uganndaa ɓe ndogii e maslahaa, mbele jam ina arta hakkunde Hutu en e Tutsi en to Burunndi. E lewru mee 2003, porkireer leydi ndi wiyi wonde heɓii geɗe tuumooje Zuma « njeenaari » e «ɓurtingol mbaawka». O ɓoccitii e ɗuum sibu oon wattini ko woppude oon tumamuya sabu ŋakkeende dalillaaji. Nii woni kanko e Mbeki fof ɓe toɗɗitaa e hitaande 2004.
Ñalnde 2 suwee 2005, caggal lebbi jeeɗiɗi ñaawoore, Schabir Shaik, ñaawaa kasoo duuɓi 15 sabu mum tottude Zuma 160 000 oroo (63 miliyoŋ ugiyya), hakkunde 1995 e 2001 e sabu kadi yooɓtoreede termondirde e sosiyatee jeeyooɓe njogitaaje biyeteeɗo Thint, njeenaari potnoondi totteede Zuma.
Ñalnde 14 suwee 2005 Tabo Mbeki itti Zuma cukko hooreejo. Balɗe 6 pawtii heen Zuma takkaa muuɗneede. Galle makko wicitaa laabi keewɗi. Ɗum jibini luural e nder ANC : fedde sukaaɓe ANC kam e parti kominist e COSATU mbiyi wonde ñaawoore nde e polis ko wuurtaaɓe e Zuma, ɓe mbiyi yo ɗum nattu walla ɓe mbaɗa gerooji. Ko ɗo Tabo Mbeki waɗti ñiŋeede e peeñcu.
Ñalnde 11 oktoobar 2005, Zuma ñaawaa to tirbinaal Durban, kono ñaawoore nde yowaa haa 12 noowambar 2005, ha ɓe ɓeyda anketaaji maɓɓe. Ko ndeen Zuma wiyi : « mi meeɗaa sikkude wonde, ndeeɗoo wellitaare nde kaɓanii-mi, maa wayte am no ngonka ngonnoo-mi e sahaa nde Apartaayd haɓootoo mi nde ».
Ñalnde 20 settammbar 2006, woodi ñaawirde waggini goppugol geɗe Zuma yooɓtoraa ɗe. Kono ɗum haɗaani mo ɗeɓde yooɓtoreede njeenaari kadi e desammbar 2007.
Ñalnde 12 settaambar 2008, ñaawoore nde woppaa, sibu, e miijo ñaawoowo o, Zuma yooɓtoraa ko geɗe politik. Ñalnde 12 saawiyee 2009, hafeere nde ummitinaa kadi. Kono ɓe mbattini ko woppude. Caggal ɗum ANC felliti rokkitde Zuma palaas mum cukko hooreejo.
Ɗumɗoo jiidaa e geɗe goɗɗe ɗe o takkanoo e hitaande 2005 : wiyeede mo o yanii e debbo gonduɗo e sidaa. Kono caggal ñaawoore o laaɓɓinaa heen e hitaande 2006.
E nder oo pilaa mbeñaa fof, Zuma ina heddii wonde cukko hooreejo ANC.
Zuma, sabu mum wonde yaakaare waasɓe, heɓi keeweendi daaɗe e woote gardagol ANC e mooɓondiral parti o, ñalnde 18 desammbar. Ko ndeen kanko ne o fewjani Tabo Mbekki, haa yandinaa. Kono ezen mbaawi wiyde « ko jooni njoftiigu makko timmu ».
Bookara A. Bah


text:
Kala ko woodi ma nattu haa heddoo joomiraaɗo. Ko woodi fof noon, ɓetirtee ko sahaa e njuuteeki mum. E ɗum waawi ɓetireede leƴƴanɗe, walla hojomaaji, waktuuji, ñalawmaaji, jonte, lebbi, kitaale e ko ɓuri ɗum. Geɗe nannduɗe e koode, walla e naange, ene mbaawi wuurde (woodde) duuɓi miliyaaruuji. Juutgol nguurndam neɗɗo, heewaani ɓurde 150 hitaande. Kono paamen tawo hol ko woni hitaande.
Hitaande, e dow Leydi ndi nguur-ɗen e dow mum ndii, ko balɗe 365 walla ena wona 366. Kono hitaande wonaa limde balɗe. Hitaande ko caggal nde tagofeere taarii naange haa arti ɗo wonnoo. Tagofeere men nde noon (Leydi) so taariima naange haa artii ɗo wonnoo, so balɗe ɗe limaama, wonata koko mbiyɗen ko (365 walla 366).
Mi hokku tan yeru mbele eɗen ceernda limgol ñalawmaji e jotondirde ɗum e hitaande. Ko ɓuri heewde e men ena nganndi hoodere jaayre (ene wiyee kadi Wenus). Hoodere jaayre yiyetee ko hirnaange, hedde futuro, walla hedde weendeego. Mawɓe men ko heen keewi tuugnaade ngam hiisaade mande lewru foti daraade. Hoodere jaayre noon, jalbat tan kono wonaa hoodere, tagiraa kono leydi nii (hoodere noon, ko tagoore mawnde werlatoonde caafe gulɗe no naange men nge nih).
Hoodere jaayre jooni, ñalawma mum gooto ma won ñalawmaaji men 243; (hedde lebbi men tati). Waɗi noon ko Leydi ɓuri yaawde yiloo banngo e hoodere jaayre, sabu e ñalawma gooto (24 waktu) tawat Leydi waɗii yiiloo banngoo haa artii ɗo wonno; hoodere jaayre noon, nde hade mayre artude ɗo nde wonnoo, alla e mayre leelde yiiloo banngo, maa wonan en hedde lebbi 3. Hedde lebbi men tati naange fuɗa toon tawa mutaani. Woto njejjiten, ñalawma kuurɗo e dow tagofeere, ko ma tagofeere nde yirloo e dow hoyre mum, waɗa yiloo banngo haa arta ɗo wonno. Hitaande noon, ko ma tagofeere nde taaroo naange haa arta ɗo wonnoo. Woto njejjiten, yirlaade e hoore mum (waɗde yiiloo-banngoo) e taaraade huunde ko geɗe ɗiɗe ceertuɗe.
Kono Ƴeewen hitaande e dow tagofeere hoodere jaayre: hitaande toon ko balɗe men 224! Sabu so nde arii e taaraade naange, tawde laawol ngol nde rewata ngol ɓuri raɓɓiɗde e laawol ngol Leydi rewata ngol, ko kayre adotoo artude ɗo nde wonnoo. Kono so en ƴeewii, njuuteeki ñalawma to hoodere jaayre, mbiy-ɗen ko balɗe men 243. (E nde leeli yiloo banngoo). Njuteeki hitaande to hoodere jaayre ko balɗe men 224. Ɗum firti ko ñalawma e dow hoodere jaayre ɓuri juutde e hitaande e dow mum. Sabu 243 ɓuri mawnude e 224. Ndeke so hitaande ena hisee, wona renndinde ñalawmaaji. To hoodere jaayre, maa hitaande dartoo mo wuuri, tawa naange fuɗnge toon ngee, mutaani tawo! (Miijoɗee!!!!). Toon ñalawa ɓuri juutde e hitaande.
Tawde ngon-ɗen ko taƴre juutde balɗe alaa e sago ndutto-ɗen kadi e faamnude ko woni hitaande (en paamniino, kono njɗ-ɗen ko hokkude yeru sabu yeru ena walla no feewi). Sinno jooni suudu ko naange, so neɗɗo ummiima e damal suudu, takkiima e lemlemol suudu ngol, ena taaroo suudu ndu haa artii e damal ngal, ko ndee yolnde woni hitaande (ummaade e damal haa ngartaa e damal e taaragol ma suudu nduu).
Eɗen nganndi mbeɗu walla ñorgo, eɗen keewi hippirde ɗum kore men (walla tummbuɗe men) kosam, ngam haɗde buubi njuuraade heen. No mbeɗu nguu sañiraa nih, gorol fof ena taaroo hakkunde mbeɗu ngu (ena taaroo wuddu mbeɗu nguu), ko noon ne tagopeeje ɗee taardortoo naange, tagofeere fof rewata ko e laawol mum. Heen ena takkii e naange ko nanndi e tagofeere Meerkiir, ko naandi e tagofeere hoodere jaayre (wenus), heen ena ngoɗɗi naange ko nanndi e tagofeere Pulutoon).
Njuuteeki hitaande e dow tagofeere fawii ko e ngoɗɗeeki hakkunde tagofeere nde e naange. Yeru: njaggen e koye men suudu ena woni hakkunde wuro ter. Jaalal suudu ena feŋaa hakkunde suudu ndu ter. Jooni noon ƴeften yimɓe tato : – Dikko ena takkii e jaalal suudu ngal; – Sammba ena damal suudu ene sawndondiri e Dikko; – Demmba ena caggal wuro (saare) ene sawndondiri e maɓɓe.
Jooni noon, Paate wiya ɓe gooto fof yo taaro nokku ɗo woni ɗoo: Dikko taaroo jaalal suudu, Sammba taaroo suudu ndu, Demmba taaroo wuro ngoo. Oɗon nganndi ɗoo, maa Dikko taaro jaalal mum laabi keewɗi, tawa Sammba gaynaani taaraade suudu nduu. Sammba ne ma taaro suudu nduu laabi kewɗi tawa Demmba gaynaani taaraade wuro ngoo. Jooni noon, caggal nde paam-ɗen yeru Dikko e Sammba e Demmba, njerondiren hitaande e dow tagofeere men Leydi ndee, e hitaande e dow tagofeere ɓurnde woɗɗude naange wiyeteende Pulutoon. Hakkunde Leydi e Naange ko hedde 150 miliyoŋ kilomeeteer; hakkunde Pulutoon e Naange maa abbo e miliyaruuji 5 haa e 6 (kiloomeeteruuji). Ndeke Leydi ɓuri ɓadtaade nannge e Pulutoon (No Dikko ɓurdi Demmba ɓattaade jaalal nii).
Ko ɗum waɗi, e nder hiisa, so fof ɓetiraama kitaale men ɗee, hade Pulutoon taaraade naange, laawol gootol haa arta ɗo wonnoo (alla e mayre woɗɗude naange), tawat Leydi men ndii taariima naange laabi 248; Ɗum firti ko hitaande wootere to tagofeere Pulutoon, ko duuɓi men 248.
Sinno jooni yimɓe ena ngonnoo to Pulutoon, so cukalel jibinanooma toon, jibdinaama e cukalel goɗngel gah e leydi, so cukalel Pulutoon dañoyii toon lebbi 6, tawat funeere maggel dañii gah e Leydi duuɓi 124. Sagata mo duuɓi 62 to Jowol, giƴum ko cukalel ngel leɓɓi 3 toon to Pulutoon. (Kono yimɓe njiyaaka to tagofeere Pulutoon, ko yeru tan. Ko ɗum waɗi mbiy-ɗen “sinno”).
Ɗoo noon ma paamen kadi, huunde fof ko e yowitaare. E nder hakkillaji men neɗɗo mo lebbi 3, e dow leydi ndii nguur-ɗen ndii, mbiyaten ɗum ko cukalel (ko tiggu). Kono ena waawi tawde gonɗe ngonaa gootum (nokkuuji ɗii ngonaa gootum), lebbi 3 to Pulutoon tawat jibinaaɗo toon oo wonii sagata, kono sagata mo leɓɓi tati. Oo yeru, ko anndinde tan, e nder aduna hee, huunde fof fawii ko e yowitaare, fawii e ko hol no yiyraa e nokkuuji ceertuɗi.
So en njerondiri nguurndam Aadee e nguurndam hoodere, nguurndam neɗɗo wayata raɓɓiɗde kono majaango yitere nih. Hay so neɗɗo waawiino wuurde duuɓi 200, so ɗum ƴeewndaama e goodgol walla e nguurndam hoodere ɓetirteeɗam teemedde e teemedde miliyaruuji duuɓi, nguurndam neɗɗo ɗam wayata raɓɓiɗde ko no majaango yitere nih. Wayata raɓɓiɗde ko no peetel jeyngol nih e yaawde ñifde. No peetel ñifirta tawa lewlewndu ena heddii nih, nguurndam men ɓuri ɗoon raɓɓiɗde so ɗum ƴeewndaama e tagoore waynde no hoodere. Eɗen mbaawi nii waasde yahde to koode: jerondiren nguurdam men e nguurndam Leydi. Ko heewi e ɓurɓe naywude e men ko ɗoo ngoppi leydi ena yaha haaju mum.
Ɗum haɗaani eɗen ɗoo, peetel nguurndam ɗam Geno hokki en ɗam, eɗen ndaɓɓiɗina ɗum kadi e nder kareeli men, eɗen mbarondira. Eɗen tafa konuuji ngabbon ceene ngam raɓɓiɗinde peeton nguurndam kon Geno yeɗi en kon! Kono ƴeewen noon, so mbuubu sooyniima cukalel ngel duuɓi 2, wiyata “kooni ko o neɗɗo juuti balɗe! Duuɓi ɗiɗi no woorunoo! Miin ko mi mbuubu nayeewu, ɓiɓɓe am ena taaroo mi, ena naamndoo mi, hol no mbaɗ-mi haa njuut-mi balɗe! Hol peeje kuutorii-mi haa mbaaw-mi wappaade kelle e paɗe yimɓe, haa naywu-mi, keɓ-mi lebbi tati”! (lebbi e ɓetgol yimɓe, tawa noon wonaa lebbi e ɓetgol buubi).
So ɓooyii, mbuubu nguu miijto, yuurnitoo, wiya “iinh! hay miin pot-mi ko yettude Geno, sabu ko kokkaa-mi koo, ɓuri juutde e ngeɗon tokoson nguurowon balɗe tati tawa naywii maayii”.
Umar Abdalla Wele


text:
Mammadu tokara Muhammadu rasuulu allaahi wonaa mo fulɓe tan wonaa mo sooninkooɓe wonaa mo jolfuɓe wonaa mo bamarankooɓe. Murtuɗo ko aduna etee ko mo aduna baɗɗo nguurndam mum fof e leñol, yarlitanii ɗemngal e pinal ko aldaa e lohre aldaa e ngowaari.
Mammadu tokara Muhammadu rasuulu allaahi wonaa mo fulɓe tan wonaa mo sooninkooɓe wonaa mo jolfuɓe wonaa mo bamarankooɓe. Murtuɗo ko aduna etee ko mo aduna baɗɗo nguurndam mum fof e leñol, yarlitanii ɗemngal e pinal ko aldaa e lohre aldaa e ngowaari.
Ko ɗuum saabii e nder nguu jammaagu ko bawɗi e buubaaji, gulaali e kuljinaali, duƴƴe amooɓe kam e kelle boombi, ñaantule seemeɗɓe, jaɓɓe sagataaɓe e cinke boombi.
Fuutankooɓe mbeltiima sanne sabu mawɓe ciftorii hanki e nder reedu fuuta, sukaaɓe kumpitiima pinal hanki e nder dingiral fulɓe
Hanki pinal men janngetenoo, huutortenoo, faamnintenoo ko e nder dingere. Dingire Fuuta hanki laatinooɗe duɗe pulaar, pinndinooje, nehooje, ɓamtooje leñol. Sabu dingiral e nder reedu Fuuta darinoo ko darnde duɗal jaaɓi-haaɗtirde darii e nder renndo hannde ngoo. Dingiral ko nokku janngirɗo, nehirɗo, pinirɗo, paamirɗo, nokku joljole coomɗe jeewte, duƴƴe, cifti e daari, njimri kam e ngamri.
Dingire men hannde e nder reedu Fuuta hay sinno pusaani cerwii, sabu ɗanle keewii, etee yoga e sukaaɓe men hannde njibintee ko e nder teeru. Nde tawnoo suka heewi joldude ko e yonta mo wuurdi, hannde e nder teeru pinal men ɗaayii. E tee eɗen nganndi Pinal ko jelogal renndo maa leñol, Ko pinal seerndata leƴƴi jiiduɗi guri, Ko pinal woni faaro leñol, woni fittaandu leñol.
So tawii sukaaɓe Mbaañ ndentii, pellitii feddude fedde pinal, ndeen fedde ina foti heewde doole. Ɗeen doole ina poti yahdude e hakilantaagal jahdungal e ganndal. Enen fof en majjaani Mammadu Sammba Joob, nguurndam haa maayde ko e hare ƊEMNGAL haa teeŋti noon e PULAAR. Ko ɗuum waɗi fedde ndee ina foti ardinnde jaŋde haa teeŋti e jaŋde Pulaar. Sabu Murtuɗo wiyatnoo :
Mo janngi ɗemngal mum, ñonnga, soƴƴa, feƴa, feƴƴa, femmba haa laaɓa majjere mum, moɗa, moofta sirruuji mum e binndol, kadi huuñtanee sirruuji aduna oo, sirruuji aadee gila dawaa dawi haa jooni. Hakkille makko yaaja, o waawa sorsortude e gannde e yoga e ɗemɗe, kadi o weeɓa heblude e darnde wayloore renndo makko.
– Ma o anndu hoyre makko, hanki hoore makko, hannde makko. O fewnitanoo janngo makko. Ngam ɗemngal ko resorde, ngal resa taariik, pinal, ñeeñal, karallaagal, gannde, aadaaji, diine kala renndo e kala ngenndi. Paamen leƴƴi men, leƴƴi ɓaleeɓe Afrik e ngenndiiji mum ngoppii binndi ko ɓooyi. Kala kala maggol e kala kala majji, alaa ɗo resanoo so wonaa e ngaandi.
– Paamen yonta men hannde laamndii ko filñitaare, darataade, sirŋinaade ; ubbita golle jaambareeɓe men ngenndiyankooɓe ; jarfa ɗe, jummba ɗe, ñeemtina ɗe, sabu hannde ko ñalawma dardarel.
En njiyii e nder ndee hiirde ñaantule paarnorɗe hanki, jubbi cewɗi ɗi pecci laaɓtuɗi, wutteeji rommbal daneeji, wuutteeji baayo, wutteeji faata, cuub, gude cañaaɗe, waawa feŋoo, paɗe mukke oole daala buya, cakkaaji tenngu, kam e jawe tunte.
Ina jeyaa e pelle teddiniraaɗe hiirde ndee : Fedde Sannga Moli Baaraaji (Kasga rewo e worgo), Fedde Jowol Sahre seɓɓe, Fedde Sooninkooɓe, Fedde Rippo, Jabba Aliw Jara, Almuudo leñol Yaaya Njaay, Fedde Ɓamtaare Pulaar – yeewtere (jubbande e nguurndam Mammadu Sammba Joob).
Ko doole e fuunti waɗnoo ɗemɗe jananeeɓe cemmbolini e men, ngeen naange ina muta ; naange ɗemɗe men ina puɗa. Ñaago-ɗen Allah jeyeede e ngaal diɗɗal paamngal pamminoowal, ganndungal, ganndinoowal, pinngal, pinndinoowal, janngungal, jannginoowal, nanngungal e bifirɗe, haa ɓeydoo lewlewtude lewlewndu ɗemngal pulaar, haa natten wonnde maaccuɓe ngam majjuɓe.
Eɗen mbiya fedde Sukaaɓe Mbaañ yoo GOLLE NJAHDU E HAALA .
Haamiidu Mammadu Bah catal Suwoyraat FƁPM


text:
Almaañ, leydi nawndi raay hikka ndii, ko leydi nganndaandi no feewi e winndere hee. A ndi anndiraa waawde fuku bal, sibu ko ngol woni nayaɓol ko ndi nawa raay, a ndi anndiraa golwole winndereeje ɗiɗi ɗee : wolde adannde (14-18) e, haa teeŋti noon e wolde ɗiɗmere (39-45); e ndi anndiraa kadi wonde leydi ɗo ɓurnooɓe ƴellitaade to bannge gannde miijiyankaagal e siyaas njeyaa.
Almaañ, leydi nawndi raay hikka ndii, ko leydi nganndaandi no feewi e winndere hee. A ndi anndiraa waawde fuku bal, sibu ko ngol woni nayaɓol ko ndi nawa raay, a ndi anndiraa golwole winndereeje ɗiɗi ɗee : wolde adannde (14-18) e, haa teeŋti noon e wolde ɗiɗmere (39-45); e ndi anndiraa kadi wonde leydi ɗo ɓurnooɓe ƴellitaade to bannge gannde miijiyankaagal e siyaas njeyaa.
Gaƴƴondiral joofnirgal hakkunde Almaañ e Arsaatiin ñalnde alet 14/07/2014, yuumti ko e poolgu Almaañ (1-0). Ɗum noon, Almaañ heɓtiima Itaali to bannge laabi nawti raay : laabi nay ! Haa hannde ɗum noon ko Beresiil woni yeeso, sibu kañum nawtii raay laabi joy.
Ngolɗoo woni ɗiɗmol ko kawgel ngel ina yuɓɓinee e leydi Beresiil. Geɗe keewɗe mbettii yimɓe hikka. Ko idii fof, jaltugol kippu joginooɗo raay winndere e raay Orop oo, so Espaañ. O ɓennaani hay daawal gadanal ngal, tee Pays-Bas fiyii mo piygal muusngal (5-1). Ko noon kadi wonande Itaali, e Portigaal.
Ko noon kadi ina woodi kippuuji bettuɗi yimɓe, sibu kollii tiiɗnaare mawnde, ko wayi no kippu Kostaarikaa (Costa Rica) gondunooɗo goomu e kippuuji meeɗnooɗi nawde raay, so Urugaay e Itaali e Angalteer, kono waawi yawtude daawal gadanal e ɗiɗmal, yahi haa nayaɓal joofnirɗe. Ko noon kadi wonande Kolommbi, ɓe ngol woni gadanol mum en yettaade oo tolno nayaɓal.
Kippu Beresiil hikka oo noon, fiyaama piyle muusɗe. Sibu, e daawal feccere joofnirde (demi-finale), Almaañ fiyii ɓe baral so (7-1), huunde nde hay gooto meeɗaa miijaade ina waawi wonde. Caggal ɗuum, nde ɓe kawri e Pays-Bas ngam ƴeewde hol kippu gonoowo tataɓo kawgel ngel, ɓeen piyii ɓe kadi (3-0).
Almaañ nawi raay ko e ɗeeɗoo pottitte : hitaande 1954 hakkunde maɓɓe e Honhiri (Hongrie), 1974, hakkunde maɓɓe e Pays-Bas e 1990 hakkunde maɓɓe e Arsaatiin. Ɗum woni ɓe njooɗiima duuɓi capanɗe 4 ɓe keɓaani mo.
Kippu Arsaatiin mo ɓe pooɗondiri lefol hikka oo ne, eɗen mbaawi wiyde, waɗii golle jooɗɗe e gardagol pettoowo ŋanaa biyeteeɗo Lionel Mesi. Sibu, e kawgel ngel fof, ko gootol ɓe mbaasi hawde, woni e jaggondiral cakkitiingal ngal. Kala mo ɓe pottunoo ko idii, ɓe piyii ɗum. Kono, ko noon woni fijirde, alaa e sago woodaa liɓɗo, wooda liɓaaɗo. Ko Mesi boom rokkaa tiitoonde « pettoowo ɓurɗo waawde », hay so tawii noon ɗum waɗii haala.
Wonande Afrik, ko kippuuji ɗiɗi tan (Niiseriyaa e Alaseri) keɓnoo taccude daawal gadanal ngal, kono hay ɗiin ne ɓennaani daawal ɗoon.
Ɗum noon en ndokkondirii kadi aadi e hitaande 2018 to Riisi. Pele sappiima wonde maa Beresiil heɓ toon raay mum jeegoɓo.
To bannge goɗɗo, pettoowo almaañnaajo biyeteeɗo Miroslav Klose, daɗtiima Ronaldo (mo Beresiil) to bannge keewde ko wallini e kawgel ngel : o markii bituuji 16.
Ko addi dukooji ndaamordi ?
Hoto cikkee noon ngelɗoo ko ngaree petten bal tan, njahen. A ngel waɗi njeenaari kaalis. Hikka, kippu kawɗo oo, woni Almaañ, heɓii fotde 26 miliyoŋ oroo (miliyaaruuji 10 e teemedde nay miliyoŋ ugiyya). Hay kippuuji ɗi ndiwtaani daawal gadanal ngal, ko wayi no Kamaruun, keɓii fotde miliyoŋaaji 6 ooroo (miliyaaruuji ɗiɗi e teemedde nay miliyoŋ ugiyya). Hikka, fotde 264 miliyoŋ oroo fofof feccaa toon e kawgel ngel (105 miliyaar e 600 miliyoŋ ugiyya).
Ko jiidaa e ɗuum, so wiyaama tan kippu ina foti tawtoroyeede kawgel ngel, Fedde Fuku leydi oon kippu jeyaa ndii ina wersee fotde miliyoŋ oroo (400 miliyoŋ ugiyya) ngam heblaade, ɗum jiidaa e 50 miliyoŋ oroo ɗe 32 Pelle Fuku leyɗe tawtorteeɗe ɗee ndokketee yo peccu, sabu tan ina tawtoree. Ɗuum fof so hiisaama, ina wayi no kippu kawɗo hikka oo heɓii hedde 77 miliyoŋ oroo (31 miliyaar ugiyya).
Kono hoto cikkee oo kaalis fof fayi ko e poosuuji fettooɓe ɓee, alaa. O wersetee ko e konte Pelle Fuku ngenndiije ɗee. Ɗeen noon, heen wootere fof, ina jogii ko yeɗata heen fettooɓe mum. Ko ɗoon leyɗeele ceertata. Ina wiyee wonde fettooɓe kippu Almaañ pecciima heen hikka hedde 100 miliyoŋ, gooto kala. Ɗum heewi nii ko haaldeede hade kewu nguu, waɗee piɓondiral binndangal, tuugotoongal e golle kippu oo gollii toon, nde tawnoo naatirɗe kaalis ɗee ina keewi seeɗa : keeweendi bituuji markaaɗi, poolguuji dañaaɗi, tolno e deggondiral kippuuji ɗii ekn. Yeru, hikka, wonande kippu Farayse, kala pettoowo ina fotnoo heɓde 15 000 oroo wonande kala poolgu keɓaangu. So hiisaama poolguuji tati ɓe ndañi toon ɗii, pettoowo fof heɓii 45 000 oroo (18 miliyoŋ ugiyya). Ko ɗumɗoo woni yumma luure keew-ɗen nande hakkunde won ɗiin kippuuji Afrik hirnaange e laamuuji mum en, yeru Kamaruun. Nde tawnoo ardiiɓe men ko aybuɓe haa ɓurti, heen sahaaji boom fettooɓe ɓee hay mbuuɗu njiyataa. Ko ɗum tagi kamɓe ne ɓe mbaɗtii salaade : maa ɓe keɓa ko laaɓi, nde ɓe njaɓa yahde. Ndeke, so oɗon pela fettooɓe bal Kamaruun, kakindo-ɗee heen, sibu eɗen keewi nande « pirimaaji » (ndaamordi fettooɓe) ndirtinaama gaa, ndirtinaama too, haa arti noon e leyɗe hirnaange Afrik.
Jaaynoowo coftal ɓalli gooto winndii « Kawgel winndere fuku ina addana pettoowo kala ƴellitde faayiida leydi mum, e dañde ndaamordi, kono kadi ina addana ɓe ɓeydude coodgu maɓɓe ko fayi ».
Bookara Aamadu Bah


text:
Ciftoren, eɗen poti siftorde ko hikka waɗti duuɓi 36 ko lampa diine mawka, annoore ganndal seedtinnde, timmoode waliyaaɓe laaɓtunde hono Alhajji Mahmuudu Bah Jowol (yo yurmeende Alla won e makko) ruttinoo e joom mum, ñalnde alarba 04 lewru siilo hitaande 1978.
Ciftoren, eɗen poti siftorde ko kanko wonnoo mo annduɓe mbiyatnoo Liwal-Barooɗe udditnongal duɗe Alfalah e nder leyɗeele Muritani, Mali, Senegaal, Gine, Kameruun, Liberiyaa, Konngo, Sayiir e Gaboŋ ngam jannginde ɗemngal arab e sarde diine Lislaam e nder jookli Afrik.
Ciftoren, eɗen poti siftorde ko kanko jannginnoo yoga e pooye mawɗe jahruɗe ɗemngal Arab, guurɗe hannde walla dontinɗe ganndal e nder ɗeeɗoo leyɗeele, gila e jagge laamu tiiɗɗe, ñaawooɓe nantuɓe inɗe mumen, elimaneeɓe jumaaji e jamaaji tuugnorɓe haa e seernaaɓe duworteeɓe.
Ciftoren, eɗen poti siftorde ko oo ngenndiyanke mo yeru mum heewaano, fiɗɗitnoo pittol laamu Muritani, haɗi Ɓaleeɓe teppaade to binndol ɗemɗe ngenndiije Pulaar, sooninke e wolof, kañum fof e yahrunoode ɗemngal arab, e wonnoode heen tuugnorgal laaɓtungal.
Ciftoren, eɗen poti siftorde Sileymaani Baal helno muudo hormo e sahaa mum, Sayku Umaar Taal fellanno diine, ñiiɓnuno laawol Tijjaani e nder yonta mum, Abdul Qaadiri Kan mahno jumaaji e jamaaji hakkunde Horkaƴere e Dagana, Alhajji Mahmuud Bah ne fusno suudu humambinnaagal, sari ɗemngal Arab e nder leyɗeele Ɓaleeɓe.
So lekki mawki yanii, colli keewɗi mbeemat kono ko ɗi mbeemii fof, oto ɗi njejjit o woniino maamaawi mawki hakkunde yolnde wonande tampuɓe e horitiiɓe, sewnde ɓuuɓnde e nder jeereende wonande lohɓe ɗomɗuɓe, lañaandi cafndi, neenndi ndaganiindi heyɗuɓe.
Yo Alla yurmo mo, yaafoo mo, waɗa toon fooftorde makko, kanko e denndaangal maayɓe juulɓe. Yo Alla waɗtu barke e ɓesngu ngu o ɗacci caggal makko, caggal nde ngu wuuri ko juuti. Aamiin.
(…)
Njaay Saydu Aamadu, lollirɗo Gelongal Fuuta
Ina jokki, kono ko e Fooye Ɓamtaare tonngoode 106, yaltunde ñalnde 2/01/13.


text:
Kopperatif Teyaaret noddirteeɗe Ñeeñal Haayre yuɓɓinii ñalɗi wejo tuggi 16 haa haa 19 suwee 2013 to Faawru Jaatiiji Ngenndi e gardagol Mekfuula Mint Hameyaada, gardiiɗo njuɓɓudi ndii. Wejo ngoo hollirii kala ko aadee waawnoo gollaade to bannge haayre haa teeŋti e ummoraade e diiwanuuji 4 gonɗi to bannge rewo leydi ndii : Shingiti, Wadaan, Walaata e Tishit.
Nokku heen fof ɓe kollirii natal jumaa mum ena waɗaa e alluwal, ɓe feeñnini mbaydi mahdi ndii ko jiidaa e ñeeñe goɗɗe ŋarɗuɗe. Caggal ɗum, ɓe kolliri geɗe teddungal ɗe koɗo walla garɗo heewi ɓadtineede to bannge rewo : tamarooje, ɗi siilaaji ceertuɗi, ataaye e kosam gelooɗi ngonɗam e karaŋuuji walla e ɓirduɗe.
Ɓe mbaɗtondirii ko konngol Muktaar wul Daddah haalnoo e hitaande 1957 nde ari Attaar, gila wonaani tawo kalifu gadano alaa ko haali wonde hooreeji leydi. Konngol ngol winndaa ko e damal naatirde wuro. Mi ɓamta : “Ɗoo, ɗo ngon-mi e hakkunde mon, onon kala, onon yettinɓe mi ɗo njettii-mi hannde ɗoo, mboɗo yetta on. Nguuɗoo ngalu, ndi mbaydi ndowrowri, ko duɗal tippondiral miijooji luggi e darnde saasnde, ko duɗal ƴellitaare njulaagu e gannde toowɗe”. Ndeeɗoo fedde noon anndinii wonde haayre jeyaa ko e sato men, ena foti huutoreede walla naftoreede no leggal nii walla no kuɗol nii.
Gelongal Fuuta lollirɗo, Njaay Saydu Aamadu


text:
En mbiyiino, e winndnnde yawtunde ndee, wonde Waalo Barak jeyanoo ko njiimaandi kaananke Jolof. Nde tuubakooɓe ngari tawi ko Waalo ina woni e jiiɓru mawndu : – Jiiɓru nder ngalu Waalo : maccuɓe ko murtuɓe, na caltii kalifaandi – Jiiɓru politik hakkunde laamu lorloowu ngu e ɓiɗtaaɓe ɓee; – Jiiɓru nder kinɗe tamɗe laamu nguu. Yanti e nduu iiñcuru, wolde mawnde na joli rewo, hakkunde safalɓe (1644-1674), hakkunde seernaaɓe «Suwaaya» en e «Aarabeeɓe Hasan», hono wolde Shaar Bubba, wolde laamu, hare njiimaandi Muritani. Heen bannge ko seernaaɓe. Ardinoo ɓe ko ceerno biyeteeɗo Naseer Eddiin. Oya bannge ko Hasaan en. Ko ndeen wolde wiyetee Wolde ɗacce….
- Wolde ɗacce (1717 haa 1727)
Faraysenaaɓe, no doole mum en potirnoo, ndaranii riiwde Engele en e Holanndee en e diiwaan ARGIN e SORTENDIK (diiwaan Nuwaadibu hannde o). Ñalnde 29 sulyee 1717, Annderee Buruu siññondiri e Aali Shanndoora gonnooɗo Emiir Taraarsa, kaayit kollitoowo wonde Emiir oo suɓiima Farayse hakkunde tuubakooɓe fof, tee ko kañum en jaɓani faggudu ɗacce.
Politik Annderee Buruu ko waarude conndi e kure, tawi kadi ina urɓa hakkunde Yerim Mbañik e kaaw mum, hono Malikuri. Nde Malikuri ummanii, e hitaande 1724 fellude Yerim, heɓta laamu, tawi ‘’Saint Robert’’ lomtiima Buruu, naatnii politik keso tuugiiɗo e nanondirde e Yerim. Ko e oo dumunna hormankooɓe ne ngummii Maruk, alaa fof bonannde nde mbaɗaani. Laamu Yerim yettoyiima 1733. Caggal ɗuum jiiɓru jolti e Waalo, hoɗi e Waalo, Engele keɓti Waalo, njiimi ɗum ummaade 1758 haa 1783.
E hitaande 1776, ko tuubakooɓe mbiyata Rewolisiyoŋ Tooroɓɓe koo, fooli e Fuuta e gardagol fedde juulɓe mo mawɗo mum en, hono Sileymaani Baal. Allam yaalam ko rewolisiyoŋ, Allam yaalam wonaa rewolisiyoŋ, ma en ngartoy heen.
Ko laaɓi heen tan, ko ɓe compii araaraay ndimaagu, ɓe njandini laamu satigeeɓe, laamu kaaɓananoongu e Fuuta, sibu ɓiɗtere bonnde e lorla mo mette mum ngalaa ɗo kaaɗi, laamu ngu mawɓe safalɓe tafatnoo ina taftoo, kamɓe Fedde Tooroɓɓe ɓe kolliti ɓe caltiima njiimaandi safalɓe, ɓe caltiima muudo hormo, ɓe caltiima ko Haalpulaar en konetee, mbaɗtee maccuɓe, njeeyee tuubakooɓe koo. Nde tawnoo ɗee geɗe kala ina kawriti e sago Fuutankooɓe e oon sahaa, Fedde Tooroɓɓe fooli ! Heddii hankadi, ko heewi e yimɓe tuubɓe e ɓiɗtaaɓe e laamuuji Fuuta mbaɗti tiimtaade e Fuuta haa addani won e mum en eggude, koɗtoyi Fuuta.
Almaami Abdul Kaadiri (Almaami Fuuta garwaniijo) jinngani safalɓe Barakna en e hare hakkunde mum en e Tararsa en. Barakna en pooli. Aali El Kowri mo Barak Fara Pennda Teeg Rel e Dammel Kajoor keeraninoo waraa e ndeen wolde e saanga oktoobar 1786. Almaami raaŋani Dammel Amari Notone Ndella, Barak jamfii Almaami, yantini doole mum e ɗe Dammel ɗee ; ɓe pooli Almaami ha ɓe nanngiri ɗum juuɗe, ɓe coki ɗum. Tuubakooɓe mballitii Dammel no feewi : ɓe ndokki mo kure, conndi e petelaaji ; kaŋko Dammel o hunanii ɓe maccuɓe ɓe adii honde kala, o foolii !
Ummaade hitaande 1819 haa 1840, ko dumunna jiiɓru :
Fara Pennda Aadam Sal (mo Teedyekk) e Kheerfi Khari (Joos) pelɓondiri e pelɓondiral laamu. Faraysenaaɓe keeranii Kheerfi Khari Daaro ; Fara Pennda noon, Linngeer Jommbot Mbooc (ɓe Faraysenaaɓe tampini haa cuggi, yiɗde ɓe o heedana Kheerfi) e ko ɓuri heewde e mawɓe maantinɓe e Waalo. Muhammed el Habiib adinoo ko wuranaade Kheerfi,nde juuti o fayti e Fara. Caggal ɗum won e mawɓe Waalo waalo en, yiɗɓe huuñcude bone Tararsa,mbaggini Linngeer yo resondir e Muhammed el Habiib : dewgal hakkunde maɓɓe humaa ñalnde 16 suwee 1833. Faraysenaaɓe, nde tawnoo ina njenanaa Muhammed el Habiib yiɗanaa ɗum en jam, pelliti wolde ɓiloto tan hakkunde mum en e Waalo. Guwerneer Saint Germain hunii, yaltini Fara Pennda Laamu, lomtini Kheerfi, fawti heen « Waalo-waalo mo welaaka kala so yiɗii fera ! » Mawɓe Waalo-waalo en, hay ɓe mbeltanooki e dewgal ngal peri !
Saint Germain felli Waalo pellugol bonngol, boomi yoga e Waalo-Waalo en. Lomto makko, Kernel (Quernel), nanondiri e Elimaan Buubakara yiɗde halkude Waalo no diidorinoo. 11 settaambar 1833, o yani e Khuma, o uniri ɗum kanooji makko haa ɗiggi. 11 desammbar 1833 o arti e Khuma, o yani e Ndommbo e Ñaagu, o heɓti gawri e kala jawdi ndariindi (nayi, beyi, baali ekn …). Heege bonnge yani e Waalo. Nde wonde hare ndee muusii, tuubakooɓe bannge, Muhammed Lehbiib e mawɓe Waalo-waalo en bannge, pelliti maslondirde : Ñalnde 30 ut 1835 ɓe ciifindiri e nulaaɓe Fara Pennda. Muhammed Lehbiib hunii wontaa fooɗano laamu Barak kam e ɓesngu mum, haa yetti ɓiɗɓe makko e Jommbot Mbooc. Fara Pennda ne hunii yiylotaako tee jogantaako hay Waalo-waalo gooto guuraninooɗo tuubakooɓe.
Gila ndeen kinɗe laamotonooɗe Waalo natti jogaade simaa.Nde Fara Pennda saŋkii tawi naywii, wumii (30 oktoobar 1840). Moo Mboodi Maalik fiila Barak (tawi tuubakooɓe mbelaaka mo, ɓurnoo yiɗande ko Yerim Mbañik tokooso, kono nelaaɗo maɓɓe, hono Derneville, tardi ñalnde Barak fiiletee ndee), kono laamu heddii ko e juuɗe Jommbot e miñum debbo Ndate Yalla. Jommbot ruttii e settaambar 1846. Waalo feccii : feccere ndee woni e njiimaandi Eli Jommbot mo doole mum ummorinoo ɗum to Baaba mum en safalɓe Tararsa, safalɓe Tararsa bonondirɓe e Faraysenaaɓe, himmiranɓe halfude Waalo. Feccere ɗiɗmere ndee ardii ɗum ko Ndate Yalla : ande salii kalifaandi safalɓe, tee ɓe njaɓaani yo tuubakooɓe mbaɗ e Waalo ko mbelaa. Guwerneer Protet felliti hankadi haɓde e Waalo-waalo en, raaŋana safalɓe Tararsa.
Ina jokki


text:
Laamu Dahomee (Danhomee e ɗemngal biyeteengal Fon) jeyaa ko laamuuji Afrik ɓooyɗi, ngonnoongu bannge hirnaange worgo leydi Benin hannde ndii, ngoodnoongu hakkunde teeminannde 17ɓiire e ciltirɗe teeminannde 19ɓiire. Hedde hitaande 1 600, Dahomee jeyaa ko e laamuuji doolnuɗi e nder diiwaan mum, ngu heɓti huunde e gure mawɗe jiimnooɗe e geec Atalantik, ko wayi no tufnde Uwiyda. E ko ɓuri teeŋtude e teeminanɗe 18 e 19 fof, dowla Dahomee ko dowla doolnuɗo wonnoo, haa natti yowitaade e laamu Oyo en, kono o wonti mbalndi ɓurndi teeŋtude njulaagu jiyaaɓe rewrude e Atlantik, sibu ko kayri huuɓnantunoo Orop e Amerik fotde joyaɓal (20%) jiyaaɓe mum en. Ko e 1984 laamu nguu naattinaa e Afrik hirnaange farayseejo, ndi wonti koloni Dahomee. Ndi jeytii hoore mayri ko e 1960, ndi wonti ndenndaandi Dahomee, hade mayri wontude Ndenndaandi ɓesngu Beneŋ e hitaande 1975 e Ndenndaandi Beneŋ e 1990.
Laamu Dahomee ina joginoo inɗe keewɗe e mbinndinaaji keewɗi : Dankome, Danhome, e Fon. Helmere ‘’Fon’’ ndee joofii ko leñol e ɗemngal « Fon » ɓurngol heewde e laamu hee.
« Gila e teeminannde 13ɓiire wefotooɓe purtugeecnaaɓe puɗɗii yillaade « Tufnde Dahomee » ndee, anndiraande kadi « tufnde Jiyaaɓe », kono ko e 1725 tuubaako faraysenaajo biyeteeɗo Jean Prévault heɓi yamiroore waɗde ɗoon jehreeji, ko ndeen njulaagu jiyaaɓe hakkunde Normanndi e ɓaleeɓe fuɗɗii.
E no aadaaji nokkuyeeji mbiyri, Yuruba en ummorii ko e diiwaan Ketu (hirnaange worgo Niiseriyaa, fuɗnaange Beneŋ) ko e teeminannde XVIɓiire, koɗoyi to Tado, sara maayo Mono. Goomuuji ɗiɗi peeñi ɗoon : Ewe en, tiindiiɓe hirnaange (leydi Togo hannde ndii) e Fon en (Dahomee en) siiñtuɓe bannge fuɗnaange.
Fon en cosi laamuuji tati. Caggal ɗuum laamuuji ɗiɗi goɗɗi kadi compaa caggal golwole : Abomee e Adjatse (Porto Novo). Kono ɓooyataani laamu Abome, innitiraangu Dahomee fooltii laamuuji keediiɗi ɗii kam e Yurubaa en. Nii woni Fon en, ummoriiɓe ko ɓooyaani e laamu Yurubaa en keedaangu nguu, cosi laamu Dahomee hedde hitaande 1600…
Daraja laamu Dahomee e teeminannde XVIIɓiire haa yettii feccere adannde teeminannde XIXɓiire fof tuugii ko e njulaagu jiyaaɓe. Hedde kitaale 1750, laamɗo biyeteeɗo Tegbesu ina yeeyatnoo tuubakooɓe, hitaande kala, ko ina ɓura 9 000 jiyaaɗo. Ine hiisee wonde ngalu ngu o dañatnoo heen nguu ina sowoo laabi nay haa joy joom leydi en ɓurɓe alɗude e nder leydi Angalteer. Laamu nguu yanatnoo ko e diiwanuuji catiiɗi ngam dahde yimɓe. Sahaa e sahaa fof laamu Oyo en ina waawnatnoo ngu dartinde njulaagu nguu, nde tawnoo hay yimɓe mum kisaani heen, njulaagu nguu dartoo seeɗa, kono ɓooyataa ɓamta.Nde tawnoo laamɗo biyeteeɗo Abandosan (1797-1818) ronkii huuɓnude jiyaaɓe e ko rewondiri, miñiiko biyeteeɗo Geso (Ghézo) kam e jula jiyaaɓe beresilnaajo biyeteeɗo Francisco Félix de Susa (1818-1858) liɓi mo. Njulaagu jiyaaɓe ƴellitii haa heɓi kaaɗtudi. Geso fooli laamlaamu Oyo en e hitaande 1823, hankati tonngitii e nguu njulaagu mbonngu. E kitaale 1850, ƴellitagol wuro Abeokuta dartorinoongo reende yimɓe e njannguuji Dahome kam e uddo laaɗe biritannaaɓe mbaɗnoo e kitaale 1851 e 1852 ngam dartinde njulaagu jiyaaɓe, mbaawni Geso dartinde njannguuji mum e jaɓde woppude njulaagu nguu.
Yonta koloñaal
E kitaale 1870 haa 1880 ko Farayse jiimnoo daande geec ndee sibu nanondiriino e hitaande 1878 e laamu nguu ngam waɗtude tufnde Kotonu ndee e ndeenaandi mum (protectorat). « Idii jooɗanaade Farayse to Dahome ko lietnaa kolonel biyeteeɗo Disnematin-Dorat, jiimnooɗo Porto-Novo, Kotonu e Popos. Kono Engele en e Purtugeec en e Almaa en ceeraano e ɓurɓude laamɗo Glegle, ina nguurta ɗum e amen ». Ko hono noon Farayse wuurtirtunoo, e 1883, hoohooɓe Porto-Novo e Dahomee.
Nde Behansen (Behanzin : 1889-1894) heɓti laamu, o fuɗɗorii ko yande e ndeenaandi Farayse, o yedditii nanondiral jowitiingal e Kotonu. Ko ɗuum tagi golwole ɗiɗi ɓilaade hakkunde Farayse e Dahome hakkunde 1890 e 1894. Konuuji Seneraal Alfred-Dodds njaggi Behansen, taccini ɗum, keɓti nokku mum, njoɗɗini laamɗo biyeteeɗo Agoli-Agbo e jappeere. Nde oon fuɗɗii wiyde ina salanoo ɓe, ɓe pusi laamu mum, ɓe taccini ɗum, hay so tawii ɓe njamirii ɗum artude ɗoon e hitaande 1910 ngam tawtoreede kewuuji.
Koloni farayseejo oo, denndinnooɗo laamu nguu, e Porto-Novo, e nokku jaajɗo bannge rewo, inniraa « Koloni Dahome ». O heɓi jeytaare makko e 1960, o inniraa Ndenndaandi Dahome, hade makko innitireede Beneŋ e hitaande 1975.
Ɓiɗɗo galle laamu Dahomee cakkitiiɗo, ɓiy Behansin, sankii ko Ndakaaru ñalnde 19 mee 1928, wirnoyaa Bordoo, hade mum ubbiteede artiree Beneŋ ñalnde 24 settaambar 2006.
Bookara Aamadu Bah,
Ƴoogirde : Wikipedia